Саробга айланган орзулар (Аҳмад Зоҳир) | www.ziyouz.uz\nБош саҳифа Илм ва фанСанъатСаробга айланган орзулар (Аҳмад Зоҳир)\nЧоп этилган 21.07.2018 06.03.2018 МуаллифZiyouz.uz\n1989 йилнинг сентябрь ойининг ўртаси эди. Бир гуруҳ журналистлар Кобул аэропортидан Тошкентга қайтаётгандик. Чипталаримизни эндигина рўйхатдан ўтказаётганимизда ногаҳон аэропорт биносининг атрофига мужоҳидларнинг ракеталари ёғила бошлади. Ракета еру осмонни титратарди. Ноиложликдан ўзимни стол тагига ташладим. Ёнимга Украинанинг Одесса шаҳрига таҳсил олиш учун жўнаб кетаётган бир афғон аспиранти келиб, жойлашиб олди. Неча йилдан буён бомба, ракета овозига ўрганиб қолган афғон йигити гўё ҳеч қандай ҳодиса юз бермаётгандек, парво қилмасди. У мендан: “Шўравийданмисиз?” деб сўради. “Ҳа” дедим мен паст овозда. “Қўрқманг, бу ерга ракета ташланмайди, аэропорт биноси уларга керак. Пешин намози ҳам яқинлашяпти. Намоз пайтида бомбардимон қилиш тўхтатилади”, дея таскин берди. – Эшитишимча, деди у, – Шўравийда Аҳмад Зоҳирни яхши кўрар экансизлар-а?”. “Бале, шундай”, деб тасдиқладим унинг сўзини.\n– Шўравий касофати Аҳмад Зоҳирдек қўшиқчиларимиз ҳаётига зомин бўлдию, ўрнига ракета, танк, уруш овозини ташлаб кетди. Ана энди сизлар ҳам бемалол эшитинглар бу овозни!\nАфғон йигитининг бу хулосага келганини тушуниш мумкин эди. Чунки собиқ шўро ўзининг гегемонистик мақсадларини рўёбга чиқаришни давом эттириш мақсадида чегарасидаги бетараф ва тинчликсевар Афғонистоннинг ички ҳаётига “Буюк Савр инқилоби” сценарийси туфайли аралашиб, тинчлигини бузди.\n“Агар замбаракдан ўқ отилса, мусиқа ўчади”, деб бежиз айтишмаган. Машҳур хонанда ва бастакор Аҳмад Зоҳир ҳам миллионлаб ватандошлари каби мустабид тузумнинг қурбони бўлди. Биз –ўтган аср 70-йилларининг ёшлари сеҳрли овозга эга бўлган хонанда Аҳмад Зоҳирнинг тароналари оғушида ўсдик, камол топдик. Унинг гўзал қўшиқлари мунтазам радио тўлқинлари орқали, кўчаю хиёбонларда, тўю базмларда янграрди. Хонанданинг қўшиқларини ўзбекистонлик хонандалар, халқ артистлари Бобомурод Ҳамдамов, Хайрулла Лутфуллаев, Муҳаббат Шамаева, шунингдек, Мунира Муҳаммедова, Шавкат Тошматов каби ўнлаб ёш қўшиқчилар ўзгача завқ билан куйлардилар. Агар Раж Капур Ҳиндистон санъатини, унинг жозибали куй-қўшиқларини қалбимизга олиб кирган бўлса, Аҳмад Зоҳир афғон халқининг ҳам жўшқин, ҳам фиғонли, дардли қўшиқлари билан қалбларимизни ром этган десак, янглишмаймиз.\n70-йилларнинг охирларига келиб, афғонистонлик ижодий гуруҳлар Ўзбекистонга ташриф буюра бошлашди. Улар қаторида Аҳмад Зоҳирни ҳам юртимизга келишини сабрсизлик билан кутардик. Лекин бу истагимиз амалга ошмади. 1979 йилнинг 14 июнь куни Кобул радиоси нохуш хабарни тарқатди: эндигина туғилган кунини нишонлаб, умрининг ўттиз учинчи баҳорини кутиб олаётган севимли хонанда Мазори шариф шаҳридаги концертидан сўнг Кобул томон кетаётганида сирли ҳолатда Саланг довонида ўлдирилади. Бу мудҳиш хабар бутун мамлакатни ларзага келтирди. Буюк санъаткорнинг жанозасида бутун Кобул шаҳри ва унинг атрофидаги аҳоли тўпланиб, унинг жасадини пойтахт чеккасидаги тепаликда жойлашган Шуҳадойи солеҳин қабристонига дафн этади. Биз талабалар бир неча кун ўзимизга келолмадик. “Марги ман рўзе фаро хоҳад расид…” (“Менинг ўлимим бир куни яқинлашади”) қўшиғи қалбимизни янада мутаассир қиларди.\nАйтишларича, унинг қабри ойлар давомида гулу гуллолаларга бурканган, ҳаттоки, урф-одатларга хилоф бўлса-да, Аҳмад Зоҳир санъатига шайдо бўлган қизлар гуруҳ-гуруҳ бўлиб, у билан видолашмоққа борадилар, мозори устида фиғон кўтарадилар… Ушбу маҳзун лаҳзаларни бевосита ўз кўзи билан кузатган Ўзбекистон халқ ёзувчиси Ҳамид Ғулом “Қор босган тоғлар” (Аҳмад Зоҳир қўшиғи) шеърида шундай тасвирлаган:\nЙўлда қолдим, вой-вой.\nИшқим баён этолмай\nЎйга толдим, вой-вой.\nМовий кўзли Ҳумайро\nЙўлга чиққандир танҳо\nМени кечиргил, зебо,\nҒамга солдим, вой-вой.\nҚор босган тоғлар хомуш,\nЙўлимни тўсиб турмиш,\nМен йўқолдим, вой-вой.\nДарвоқе, Ўзбекистон халқ шоирлари Абдулла Орипов ҳамда Сирожиддин Саййид ҳам Аҳмад Зоҳир ўлимидан сўнг унга бағишлаб ўз марсияларини битганлар.\nАҳмад Зоҳир Афғонистон мусиқий санъатида катта ўзгариш, таъбир жоиз бўлса, инқилоб қилган санъаткор ҳисобланади. Айтишларича, Афғонистонда аристократлар, давлат арконларида ишлаётган шахслар фарзандларининг санъаткор бўлишига изн бермаган эканлар. Аҳмад Зоҳир аввало, мансабдор кишиларнинг бу қарашларини ўз маҳорати ва одоби билан ўзгартирди. Негаки, у 1946 йил 14 июнь куни Афғонистон қироли Зоҳиршоҳ саройидаги мамлакат бош вазири Абдул Зоҳирнинг хонадонида дунёга келган эди. Отаси ўғлининг шифокор бўлиб, инсонлар дардини енгиллаштиришини орзу қилган эди. Аммо Аҳмад Зоҳир ўзининг таъсирчан, ҳаётбахш ва ёқимли қўшиқлари билан афғон халқининг дарду фироғига малҳам бўлаётганди. Ўғлининг бу интилишини кўрган ота унинг санъаткор бўлишига рози бўлди ва қўллаб-қувватлади. У Кобулдаги “Ҳабибия” лицейини тугатганидан сўнг Ҳиндистондаги санъат институтларидан бирида таҳсил олди. У ерда инглиз, ҳинд ва урду тилларини мукаммал ўрганди, шу тилларда қўшиқлар ижро этди. Ватанига қайтгач, бир муддат “Кобул таймс” газетаси таҳририятида, сўнгра “Афғонфильм” студиясида ишлай бошлади. Аммо у қўшиқсиз, санъатсиз яшай олмасди. Хусусан, Кобул радиосида ташкил этилган оркестр унинг бутун ҳаётини қўшиқчилик санъати билан боғлашга сабаб бўлади. Мана шу оркестр ёрдамида “Интерконтинентал” меҳмонхонасининг катта залида хонанданинг илк концерти бўлиб ўтади. Энди у пойтахтдан ташқари, кўпгина вилоятларга ҳам гастрол сафарларига чиқа бошлади. Унинг овози тезда Афғонистон радиоси тўлқинларини ҳам “забт” этди. Қисқа муддат ичида Эрон, Покистон ва бошқа кўплаб мамлакатлар, жумладан, Ўзбекистон ва Тожикистонда ҳам унинг шуҳрати кенг ёйилди.\nАфғонистонда санъаткорларга расман фахрий унвон берилмайди. Халқ ҳар йили ўзининг энг севган қўшиқчиси ёки актёрини танлайди, холос. Аҳмад Зоҳир эса 1971 йилдан умрининг охиригача “Йилнинг энг яхши қўшиқчиси” деган шарафли номга сазовор бўлиб яшади. Чунки у ўз қўшиқларида Шарқ мусиқасининг барча колоритларини сақлаган ҳолда уларга янгича, замонавий руҳ бағишлай олди. “Шарқ ва Ғарб мусиқий санъатларини муросага келтирмоқчиман”, деган эди у журналистларга берган суҳбатларининг бирида. Аҳмад Зоҳир Франция қўшиқчиси Энрико Масиас, Салваторе Адамо, америкалик Элвис Преслиларнинг санъатини чуқур ўрганиб, уларнинг тароналарини Шарққа мослади. Хусусан, Пол Мариа куйи билан унинг ижросидаги “Танҳо шудам, танҳо” (“Ёлғиз қолдим, ёлғиз”) кўшиғи дарҳол Европа аудиториясини ҳам ўзига жалб этди. У Италия, Австрия, Франция, АҚШ мамлакатларига сафар қилиб, афғон ва шу тариқа Шарқ мусиқасини тарғиб ва ташвиқ этган санъаткор бўлиб қолди.\nХонанданинг қўшиқлари матнлари бир-биридан гўзал, маъноли, куйига мос танлаган. Чунки у болалигидан Ҳофиз Шерозий, Мавлоно Жалолиддин Румий ғазалларини ёд олган, Шайх Саъдий, Абдураҳмон Жомий, Бадриддин Ҳилолий, Лоҳутий назмидан энг сараларига куй боғлаганди. Турмуш ўртоғи Фахриянинг айтишича, Аҳмад Зоҳирнинг кутубхонасида 8000 жилдан зиёд китоб жамланган бўлиб, у бу ерга тонгда кириб, оқшомда битта қўшиқ билан қайтиб чиқар экан. У ўзига жуда талабчан эди. У қайси бир қўшиғини овоз ёзиш студиясида 47 маротаба ёздирган экан.\n“Санъаткор иккита нарсани ёддан чиқармаслиги керак, – дерди у, – биринчидан кибр, юлдузлик касали бўлса, иккинчидан санъаткорлар орасидаги ҳасад. Бу иккиси санъаткорни ўлдиради”.\nАҳмад Зоҳир ҳақиқий ошиқ эди. Ундан ошиқлик нима, деб сўраганларида, у ошиқлиқ бу ишқ, Худога, ҳаётга, табиат, борлиққа ошиқлик” деб жавоб берган экан. “Ошиқ шудам, гуноҳи ман ҳамин аст” дейди у қўшиғида. Яъни: “ошиқ бўлдим, гуноҳим шудир!”.\nКўпгина санъаткорлар томонидан турлича талқинда ижро этилган Шайх Саъдий ғазали билан “Эй сарбон” қўшиғи ўзбек мусиқа шайдоларига ҳам яхши таниш. Бу қўшиқнинг куйи Афғонистон қироли Зоҳиршоҳ саройи давраларида ўзинининг муносиб мақомига эга бўлган, афғон халқининг яна бир буюк ҳофизи Сорбонга тааллуқдир. Лекин ушбу оҳанг Аҳмад Зоҳирнинг сурурбахш овозида, унинг хос талқинида янада жозибали янграган.\n1996 йилининг кузида толиблар Афғонистонда ўзларининг даҳшатли ва қонли сиёсатини ўрнатдилар. Телевидение ҳамма жойда ёпилиб, барча архив материаллари ёқиб ташланди. Жумладан, Аҳмад Зоҳир аудиокассеталари барча хонадонлардан тўплаб олиб, ўтга ташланди. Диний ақидапарастлар бу билан Аҳмад Зоҳир овозини ўлимидан кейин ҳам бўғмоқчи бўлдилар. Аммо санъат ихлосмандлари нур сари интилдилар. Унинг мусиқий меросини асраб-авайладилар. 2002–2003 йилларда Афғонистонга ижодий сафар қилганимда барча ерларда Аҳмад Зоҳир ноласини эшитдим. Мазори шариф шаҳридаги дўконларнинг биридан севимли хонанданинг ҳар бири рақамланган 15 та аудиокассетасини сотиб олишга муваффақ бўлдим.\nАфғонистон – кўп миллатли мамлакат. Аҳмад Зоҳир эса шу юртнинг барча халқлари учун азиз ва севимли хонанда бўлиб қолди. У интервьюларидан бирида: “Асл шоирлар, адиблар ва санъаткорлар ўз эътибори, шуҳрати билан миллатни пароканда эмас, балки бирлик, бирдамлик ва тотувликка чорлашга хизмат қилишлари лозим”, деб таъкидлаган эди. “Менинг орзуим, – деган эди у, – бир куни келиб инсонларнинг бахт-саодатини кўришдир, бу бахт эса фақат тинчлик, бирдамлик ва инсонларнинг дўстлигию иноқлиги билан муяссар бўлади”. Аҳмад Зоҳирнинг бу некбин орзулари бир куни рўёбга чиқишига биз ҳам умид қилиб қоламиз.\n← Аввалги Аввалги Шайлендра (1923-1966)\nКейинги → Кейинги: Муҳаммад Салом. Барака опам (эссе)


U-23 Осиё кубоги: Ироқ билан қийин ўйин ўтказган Ўзбекистон ярим финалга чиқди | Qalampir.uz\nU-23 Осиё кубоги: Ироқ билан қийин ўйин ўтказган Ўзбекистон ярим финалга чиқди\nСпорт\t12 Июнь 00:10 13422\nБугун, 11 июнь куни Тошкентдаги "Пахтакор" марказий стадионида 23 ёшгача бўлган тоифада ўтказилаётган Осиё чемпионати чорак финал бошқичи доирасида Ўзбекистон Ироқ билан баҳс олиб борди.\nБаҳснинг бошланиши Ўзбекистон ёшлари учун унчалик омадли келмади. 12-дақиқада дарвозабон Абдувоҳид Неъматовга қизил карточка кўрсатилди ва ўзбекистонликлар дарвосази томон 11 метрлик жарима зарбаси белгиланди. Ушбу имкониятдан Рамазон Жума унумли фойдаланиб, Ироқлик ёшларни ҳисобда олдинга олиб чиқди. Бир киши кам бўлиб қолган Ўзбекистон U-23 терма жамоаси ўз омадини ҳужумда синашга мажбур бўлди. Ушбу ҳаракатлар 45+5-дақиқада ўз самарасини берди. Жасурбек Жалолиддинов пенальтидан ҳисобни тенглаштирди.\nИккинчи бўлим эса биринчисидан-да қизиқарли кечди. Дастлаб, 50-дақиқада Аммар Алсавад автогол киритиб, ўзбекистонликларни ҳисобда олдинга олиб чиқди. Бироқ 68-дақиқада Ғолиб Фалиҳ мувозанатни тиклади. Қолган вақтда икки томоннинг уринишларига қарамасдан, 2:2 натижаси сақланиб қолди ва учрашув ҳаками қўшимча бўлимларни белгилади.\nҚўшимча таймларда бир киши кам бўлса-да, ўзбекистонлик ёшлар рақибдан бир бош юқори ўйин кўрсатди. Бироқ баҳс тақдирини пенальтилар сериясида ҳал қилинди. Пенальтилар сериаясида Ўзбекистон U-23 3:2 ҳисобида ғалаба қозониб ярим финалга йўл олди.\n04 Июль 13:26 81887\n04 Июль 16:52 55526\n05 Июль 18:02 53167\n05 Июль 20:00 50411\n04 Июль 22:12 46841


Носоз телевизор - Истеъмолчилар ҳуқуқларини ҳимоя қилиш Агентлиги\n5 млн сўмга Artel UA50H3502 маркали телевизорини сотиб олган Хоразм вилояти Урганч шаҳрида яшовчи истеъмолчи билан қизиқ ҳолат юз берди. Истеъмолчи уйга келганда телевизорнинг дисплейдан ҳимояловчи қобиғини олиб ташлашга қарор қилади. Шунда бу қобиқ билан бир қаторда телевизор экранининг рамкаси мустаҳкам бириктирилмаганлиги сабаб жойидан кўчиб кетади.Истеъмолчи бундан хайратга тушиб, сотувчига кўрсатиш учун дарҳол телефонда видео суратга олди. Сифатсиз телевизорни янгисига алмаштириш бўйича такрор-такрор мурожаатлар ижобий натижа бермади.\nШундан сўнг Истеъмолчилар ҳуқуқларини ҳимоя қилиш агентлигига мурожаат қолдирди. Агентликнинг Хоразм вилояти ҳудудий тузилмаси ходимлари “QUALITY DEVICE” МЧЖни жалб қилган ҳолда муаммони ўрганиб чиқди.\nҲурматли истеъмолчилар, Ўзбекистон Республикаси “Истеъмолчиларнинг ҳуқуқларини ҳимоя қилиш тўғрисида”ги Қонунда зарур сифатга эга бўлмаган, нуқсонли маҳсулотни сотиб олган истеъмолчида ўз ҳуқуқларини ҳимоя қилишга имкон берадиган 5 та қоида мавжуд.Булар қуйидагилар:\nТоварни айни шундай маркали (моделли, артикулли) мақбул сифатли товарга алмаштириб бериш; товарни бошқа маркали (моделли, артикулли) шундай товарга алмаштириб, унинг харид нархини тегишинча қайта ҳисоб-китоб қилиш;товарнинг нуқсонларини бепул бартараф этиш ёки истеъмолчининг ёхуд учинчи шахснинг нуқсонларни бартараф этишга қилган харажатларини қоплаш; харид нархини нуқсонга мутаносиб равишда камайтириш; шартномани бекор қилиб, кўрилган зарарни қоплаш. Агар кафолат муддати давомида нуқсонлар аниқланса,истеъмолчи ушбу ҳуқуқларидан фойдаланиши мумкин.\nАгентликнинг Хоразм вилояти ҳудудий тузилмаси саъй-ҳаракати билан муаммо ҳал этилди: нуқсонли телевизор янгисига алмаштириб берилди.\nCategories: Муаммо: мурожаат ва натижа, Янгиликлар 12.01.2022


Аввал хабар берилганидек, Халқ таълими вазирлиги томонидан Халқаро Фульбрайт таълим дастури доирасида АҚШлик эксперт-психолог, профессор Лори Вульф хоним Ўзбекистондаги умумтаълим мактабларида ижобий психология ва стресс бошқарувини ўқитиш методикасини жорий этиш мақсадида таклиф этилган эди.\nБугунги кунга қадар мазкур лойиҳа доирасида мактабларда ўқувчилар ҳамда педагоглар учун стресс ва агрессия ҳамда уларнинг оқибатларини олдини олиш ва бартараф этишга йўналтирилган ўқув дастури ишлаб чиқилди. Мазкур дастур Халқ таълими вазирлиги мутахассислари, психолог олимлар ва тажрибали мактаб психологларидан иборат эксперт гуруҳи томонидан маданий муҳитга мослаштирилди ҳамда такомиллаштирилди. Методик материаллар Тошкент шаҳридаги 4 та мактабда муваффақиятли тажриба синовдан ҳам ўтказилди.\nИжобий психология ва стресс бошқарувини ўқитиш методикаси бўйича 14 та ҳудудда ТОТ (тренерлар учун тренинглар) бўлиб ўтди ҳамда 700 дан зиёд тренерлар жамоаси шакллантирилди. Эндиликда ҳар бир туман(шаҳар) миқёсида каскад усулидаги тренинглар ташкил этилади ҳамда барча мактаб психологлари улар орқали эса педагоглар ижобий психология ва стресс бошқарувига халқаро тажриба асосида ўқитилади. Сентябрь ойидан бошлаб мактабларда маънавият соатлари доирасида ўқувчиларга ижобий психология ва стресс бошқаруви кўникмалари психологик машғулотлар асосида ўргатиб борилиши режалаштирилган.\nМазкур лойиҳа ва унинг натижасида ўқувчилар орасида содир бўлаётган ўзига ва ўзгаларга зарар етказувчи хулқ-атвор профилактикаси ва коррекцияси амалга оширилади.


Тошкентда янги транспорт ҳалқаси қурилиши туфайли уйи бузиладиган хонадон эгалари огоҳлантирилган\n22:05 / 30.03.2016\nТошкентдаги Нурафшон кўчаси Беруний кўчаси билан кесишмадан Уйғур кўчасига ва ундан Чилонзор-Оқтепа майдонига узайтирилади. Бу ҳақда 28 март куни автомобиль йўллари ва кўприклар қурилиши, баъзи йўналишлардаги трамвай йўлларининг демонтаж қилиниши муносабати билан ўтказилган матбуот анжуманида Тошкент шаҳри ҳокими Раҳмонбек Усмонов маълум қилган.\n«Бу эса ушбу оралиқдаги бўш турган майдон ва кўчалар ҳамда бир қатор аҳоли хонадонларининг бузилиши ҳисобидан амалга оширилади. Уйлари бузилишга тушадиган хонадон эгалари ўз вақтида бу ҳақида огоҳлантирилган ва уларнинг ҳуқуқлари таъминланиши кафолатланган», — дейди Тошкент шаҳар ҳокимлиги ахборот хизмати раҳбари Ҳусан Эрматов.\nУшбу йўлнинг Оқтепага туташиши натижасида мазкур майдондаги кўприкка тушадиган юклама ортади, шу сабабдан мазкур йўл ўтказиш нуқтасида ҳам реконструкция ишлари амалга оширилади. Бу йўл Муқимий кўчаси бўйлаб давом этиб, Шота Руставели кўчаси билан кесишади ва бу ерда ҳам йўл ўтказгич қурилади.\n«Пойтахт йўлларидаги шу ва яна бир қатор қурилиш ва йўлларнинг узайтирилиши натижасида янги — учинчи ҳалқа йўли пайдо бўлади. Бу эса шаҳримиз марказидаги транспорт ҳаракатини анчагина маромга келтириши кутилмоқда», — дейди Ҳусан Эрматов.


СOVID-19 06.07.2020 20:05\nВирус ўта хавфли босқичга киргани ҳақида бежиз ваҳима тарқалмаган, унинг асоратлари бор...\nЖаҳон соғлиқни сақлаш ташкилоти бежизга коронавирус ўта хавфли босқичга киргани ҳақида ваҳима тарқатмаган экан. Ҳақиқатан ҳам вазият борган сари оғирлашяпти.\nХорижни қўя турайлик, Ўзбекистондаги аҳвол ҳам қувонарли эмас. Касалларнинг умумий сони 10 мингга яқинлашди. Сўнгги тўрт кун ичида бу кўрсаткич 1205 кишига кўпайди. Энг ёмони, уларнинг 350 нафари аҳоли орасидан аниқланган. Янада ёмони, бу кўрсаткичнинг 244 нафари Тошкент шаҳрига тўғри келган. Ўтган уч ой давомида ўлим ҳолати 26 бор юз берган бўлса, июлнинг дастлабки тўрт кунида бу рақам 5 кишига кўпайди.\nПрезидентимизнинг қайта-қайта мурожаат қилишларига, қатъий чекловларга қарамай, ҳамон карантин талабларига риоя қилмаяпмиз. Оралиқ масофани сақлаш, юзга ниқоб тақиш каби оддий талабларни эплаб бажаролмаяпмиз. Худди-ки, бизнинг соғлигимиз фақат давлатга керакдек.\nТўғри, ҳукуматимиз ўлимни камайтириш, касалларни даволаш учун нимаики зарур бўлса қиляпти. Бугун ўрта аҳволдаги бир бемор учун 32 миллион, жонлантириш бўлимидагилар учун 64 миллион, 14 кунлик карантиндагилар учун 2,4 миллион, реабилитациядагилар учун эса 2,8 миллион сўм харажат қилиняпти. Аммо бу давлатнинг пули деб бефарқ бўлишга ҳаққимиз йўқ. Чунки давлатнинг пули халқнинг пешона терисидан йиғилади.\nМайли, давлат миллионларни сарфлаб, бир амаллаб касални оёққа турғазиши мумкин. Лекин унинг асоратлари наҳот бизни ташвишлантирмаса...\nШифокорларнинг аниқлашича, касалликдан холос бўлган аксарият беморларда қалқонсимон безининг яллиғланиши, ўпка фаолияти тўла тикланмаслиги ва чандиқлар пайдо бўлиши, қон айланиш тизимининг бузилиши, нафас қисилиши, сурункали касалликлар кучайиб, яна ўлим хавф солиши мумкин экан.\nИжтимоий тармоқларда ҳар куни эшитяпмиз, кўряпмиз. Наҳот қўшни Қирғизистондаги ҳолатлар бизни ташвишлантирмаса?! Ҳатто Президентнинг ўзи ОАВ орқали тизгин назоратдан чиққанини расман маълум қилди. Касалларни даволаш учун халқдан пул йиғилаётган экан. Қозоғистонда эса бугундан бошлаб яна 14 кунлик карантин чеклови жорий этилди. Ҳиндистонда коронавирусдан қурбон бўлганлар қандай аянчли ҳолатда дафн қилинаётгани наҳот кўзимизни очмаса?! Ахир жонимиз аввало ўзимизга керак эмасми?!\nАзиз ватандошим, кўчага чиққанда, одамлар билан мулоқотда бўлганимизда кўз олдимиздан бир-бир ота-онамиз, жигарларимиз, гулдек фарзандларимизни ўтказайлик. Карантин талабларига қатъий амал қилайлик, бошқаларни ҳам шунга мажбур қилайлик.


20 ноябр 2019, Тошкент вақти: 19:12\n20 апрель куни “Асакабанк” акциядорлик тижорат банки собиқ раиси, 49 яшар Қаҳрамон Орипов жиноят ишлари бўйича Тошкент шаҳар судининг аппеляция судлов ҳайъати қарори билан суд залидан озод қилинди. Бу ҳақда “Озодлик”нинг Ўзбекистон Республикаси Марказий банкидаги исми сир қолишини истаган манбаси хабар қилди.\n“Қаҳрамон Турсунович ва унинг 3 нафар шериги суд залидан озод қилинди. Банк ходимларига нисбатан амнистия қўлланилди. У қарийб бир йил давомида қамоқда ўтирди. Ўтган йил кузида мамлакатда раҳбарият ўзгаргач, уларнинг озод қилинишига умид пайдо бўлганди”, дейди Марказий банк мулозими.\n“Озодлик”нинг бу борадаги сўровига тасдиқ жавобини берган Жиноят ишлари бўйича Тошкент шаҳар суди навбатчиси тафсилотларни очиқламади.\nМаълум бўлишича, Асакабанк” акциядорлик тижорат банки собиқ раиси Қаҳрамон Ориповнинг дастлабки терговларда берган кўрсатмалари асосида GM Uzbekistan корхонасининг ўша пайтдаги раҳбари Тоҳиржон Жалилов ва бошқа бир қанча шахслар ҳам ҳибсга олинганди.\nТошкент шаҳар прокуратрасининг алоҳида муҳим ишлар бўйича тергов гуруҳи томонидан ўрганилган жиноят иши доирасида мазкур гуруҳнинг Россияга эскпорт қилишда ноқонуний схемалар ёрдамида катта миқдордаги маблағларни ўзлаштирганлиги аниқланган.\n“Жиноий гуруҳ аъзолари тўлиқ реаблитация қилинди. Ҳатто Тоҳиржон Жалилов шу йилнинг февралидан бошлаб, “Ўзавтосаноат” ширкати раиси ўринбосарлигига тайинланди. Қаҳрамон Ориповга ҳам иш берилиши, унинг фаолияти ҳам тикланишига шубҳа йўқ. Энди англашилишича, марҳум президент Ислом Каримовнинг кўрсатмаси билан фош қилинган экспорт схемаси ортида ўша пайтдаги ҳукумат раҳбарларининг ўзи турган. Кейинчалик вазият ана шу гуруҳ фойдасига ўзгарди” дейди “Озодлик” манбаси.\n“Асака” банкининг бошқарув раиси Қаҳрамон Орипов 2016 йилнинг 2 февраль куни прокуратура қошидаги Департамент вакиллари томонидан иш жойда ҳибсга олинган. Унга нисбатан Ўзбекистон Республикаси жиноий қонунчилигининг ноқонуний даромадларни леагллаштириш, жиноий гуруҳ тузиш, мансабдорликка оид жиноятлар мажмуи билан иш қўзғатилганди.\n1995 йили ташкил этилган "Асака" банки Ўзбекистондаги энг катта иккинчи тижорий банк ҳисобланади. Унинг асосий акциядорлари — Молия вазирлиги (54 фоиздан ортиқ), "Ўзавтосаноат" компанияси (қарийб 13 фоиз), Ўзбекистон Тикланиш ва тараққиёт жамғармаси (қарийб 13 фоиз), Олмалиқ ва Навоий кон-металлургия комбинатлари, Бухоро нефтни қайта ишлаш заводи ва "Ўзбекистон темир йўллари" компаниясидир.\nБанк сайти маълумотларига кўра, 1 апрель ҳолати бўйича, “Асака” АТБ жами активлари 8,1 триллион сўмни, жами капитали эса 955,7 миллиард сўмни ташкил этади.\n“Асака” банки бошқаруви раиси ҳибсга олинди


Ёки уйда ўтиргандан қамоқда ўтириш афзалми?\nМаълумки, бугунги кунда бутун дунёда сақланиб турган эпидемиологик ҳолат мамлакатимизга ҳам ўз таъсирини кўрсатмасдан қолмади. Юртимизда COVID-2019 коронавирусининг тарқалиб кетиши ва аҳоли саломатлигига салбий таъсирини камайтириш мақсадида давлатимиз томонидан кенг қамровли чора-тадбирлар амалга оширилмоқда.\nЖумладан, Ўзбекистон Республикаси Президентининг 2020 йил 29 январдаги 5537-сонли фармойиши билан ташкил этилган Ўзбекистон Республикасининг коронавируснинг кириб келиши ва тарқалишининг олдини олиш бўйича чора-тадбирлар дастурини тайёрлаш бўйича республика махсус комиссиясининг қарорига асосан, 2020 йил 25 март кунидан жамоат жойларида фуқароларнринг юзларига ниқоб тақиб юришлари мажбурийлиги белгиланди. Ўтган вақт давомида комиссия томонидан яна бир қатор чора-тадбирлар белгиланиб, амалга ошириб келинмоқдаки, бу тадбирлар, энг аввало, аҳолининг соғлиги ва эпидемиологик вазиятнинг мўътадиллигини таъминлашга қаратилгани билан аҳамиятлидир.\nОлиб борилаётган кенг қамровли тарғибот ва ташвиқот ишларига қарамасдан фуқароларнинг ҳам вазиятни тўғри тушуниб, карантин қоидаларига қатиъий риоя қиляпти, деб бўлмайди. Чунончи, карантин қоидаларини бузиш билан боғлиқ навбатдаги ҳолат Фарғона шаҳрида содир этилди.\nНима бўлди-ю, О.Қурбоновнинг ҳаёти издан чиқди, бир неча ойдан буён турмуш ўртоғи билан бирга яшамайди. Бундан ташқари, тайинли иш билан шуғулланмаслиги сабабли сўнгги вақтларда тирикчилигининг ҳам мазаси йўқолди. Кўп миқдорда спиртли ичимлик истеъмол қилиш унинг учун одатий бир ҳолга айланиб қолди. 2020 йил 8 апрель куни О.Қурбонов бир ўзи уйида ўтириб яна кўп миқдорда спиртли ичимлик истеъмол қилди. Маст бўлиб қолгач, уйдан кетиб қолган хотини ёдига тушди. Ҳаммасига хотини айбдордек турмуш ўртоғи вақтинча яшаб турган Фарғона шаҳар, Жомий номли кўчага қараб йўл олди. О.Қурбоновнинг кўчага ниқобсиз чиққани етмаганидек, кўзлаган манзилига етиб бориб, эшикни қаттиқ тақиллата бошлади. Ичкаридан жавоб бўлавермагач, оғизга олиб бўламайдиган уятли сўзлар билан бақириб сўкина бошлади. Натижада шу атрофда яшайдиган барчанинг тинчлигини буза бошлади. Маст бўлиб олган, устига-устак ниқобсиз пайдо бўлган О.Қурбоновни ноқонуний хатти-ҳаракати юзасидан дарҳол ИИБга хабар берилди. Аммо О.Қурбонов маст бўлиб олиб, ИИБ ходимланрининг қонуний талабларига бўйсунмасдан, уларга ҳам “гап бермади”.\n2020 йил 9 апрель куни О.Қурбоновга нисбатан Ўзбекистон Республикаси МЖтКнинг 183-моддаси, 194-моддаси 1-қисми ҳамда 54-моддаси 1-қисми билан расмийлаштирилган маъмурий ҳуқуқбузарлик тўғрисидаги иш Сўх туман маъмурий суди томонидан кўриб чиқилиб, ҳуқуқбузар О.Қурбооновга 15 суткалик маъмурий қамоқ жазоси тайинланди.\nБаҳодиржон ЮЛДАШЕВ, Фарғона вилояти, Сўх туман маъмурий судининг раиси.\nPrevious Ўн минг ақш долларини яширган эди\nNext Терговчи пора олган эдими?


Ўзбекистон Президенти Ислом Каримов Олий Мажлиснинг яқинда бўлиб ўтган сессияси танаффусида журналистлар билан учрашув чоғида Ўзбекистон-Россия муносабатларига тўхталиб, қуйидаги фикрларни баён этганди:\n“Рус маданиятини билмайдиган, рус тилида сўзлаша олмайдиган ўзбекни учратиш қийин. Бу ҳақда Москвада кўп ёзишади. Нега учинчи, тўртинчи авлоди Ўзбекистонда яшаб келаётган руслар оддийгина “ассалому алайкум” сўзини айтолмайди? Бу масалага эса Москва бефарқ қарайди”.\n“Озодлик” мухбири бир неча авлоди Ўзбекистонда яшаб келаётган 70 ёшлардаги рус аёли билан суҳбатлашди. Ўзбекистонни ўз ватани деб биладиган бу аёл ўзбек тилида гаплаша олмаслигини билдирди.\n“Мен ўзбекчани тушунаман, аммо боғлаб гапира олмайман. Рус тилида кесим гап бошида келади. Ўзбекчада эса охирида. Шунинг учун сўзларни боғлай олмайман”, - деди рус аёли.\nРусийзабон фуқароларнинг таъкидлашича, уларнинг маҳаллий халқ тилини билмаслиги шўролар даври сиёсатининг оқибатидир.\nАммо русийзабонларнинг бугунги ёш авлоди ҳам ўзбек тилида сўзлаша олмаслигига гувоҳ бўлиш мумкин. Бу ҳақда сўралганда уларнинг деярли барчаси “тушунаман, лекин ёмон гаплашаман”, дея жавоб қайтарди.\nМутахассисларнинг фикрича, бировга ўзга тилни мажбурлаб ўргатиб бўлмайди. Бунинг учун, аввало, ўрганувчининг ўзида хоҳиш бўлиши керак. Тилнинг обрўли бўлиши учун эса маълум доиралар ва жамиятларда бу тилга катта эҳтиёж бўлиши даркор. Шундагина уни ўрганишга талаб ортади.


Ҳасан САЛИХАМИЖИЧ: «ТАДБИРКОРЛИК ЯРАТУВЧАНЛИК ДЕМАКДИР»\nИюль ойидан эътиборан «Бавария»нинг спорт бўйича бошқаруви аъзосига айланадиган Ҳасан Салихамижич пандемия юзага келтирган инқироз шароитида қандай йўл тутишни яхши билади. Мюнхен клуби тарихида ёрқин из қолдирган собиқ футболчи ўз интервьюсида шу ҳақда фикр юритди.\n- Жаноб Салихамижич, коронавирус билан боғлиқ инқирознинг жаҳон футболига таъсири хусусида нима дея оласиз?\n- Жамоатчилик, хусусан, футбол оламини нафақат олис, балки яқин келажакда ҳам жиддий синовлар кутиб турганини тахмин қилиш учун ортиқча билим талаб этилмайди. Аслида коронавирус таъсири бўлмаган вақтда ҳам жамоага раҳбарлик қилиш осон эмас. Энди умумий ҳолатдан келиб чиқиб, янада тезроқ ва чуқурроқ мулоҳаза юритишимиз лозим.\n- Инқироз даври бошланишидан олдин халқаро трансферлар бозорида исрофгарчилик авжига чиққани расман тан олинганди. Энди шу соғлом фикрга мос тарзда иш тутилиши мумкинми?\n- Дарҳақиқат, коронавирус тарқалиши арафасида футбол бозорида бемаънигарчиликлар жуда кўпайиб кетганди. Лекин ҳозир фақат «Бавария» мисолида гапиришим мумкин: клубимизнинг «олди-сотди»лар энг юқори нуқтага кўтарилган даврда ҳам ақл билан иш юритгани - айни ҳақиқат. Албатта, келажакда ҳам бу анъанага содиқ қоламиз. Демоқчиманки, футболга муносабатимиз, иқтисодий мезонимиз ва трансфер сиёсатимиз ўзгармайди. Ўйлайманки, инқироз ҳам ортиқча харажатлардан тийилишни тақозо этади.\n- Кўплаб мутахассислар футболда бирдамлик анча кучайишини тахмин қилишмоқда. Бунга қўшиласизми?\n- Зафарли ва муваффақиятли даврда иши юришмай қолганларни унутмаслик - «Бавария»га хос маданиятнинг бир қисми. Ҳамдардлик, ҳамкорлик, қўллаб-қувватлаш каби мезонларга ҳозирги мураккаб шароитда ҳам тўлиқ риоя қилишимиз керак. Айниқса, Европа ғояларига ҳурмат юзасидан. Инқироз барча учун жиддий синов эканлиги тайин. Муҳими, «Бавария» бундай синовга тайёр.\n- Оливер Кан билан ҳамкорликдаги фаолиятингиз қандай ривожланмоқда?\n- Рисоладагидек. Асосийси, биз бир-биримизга мутлақо ишонамиз ва бамаслаҳат иш юритамиз. Айтишим мумкинки, Оливер янги ролда ўзини жуда яхши ҳис қилмоқда. Унинг таъкидлашича, ишчан муҳит бобида «Бавария» олдига тушадиган клуб йўқ. Вақтида биз майдонда бирга тер тўкиб, ЕЧЛ ғолибига айланганмиз. Энди раҳбарият ходими сифатида ҳам шоҳсупага кўтарилишни истаймиз. Оливер муваффақият қозонишимизга шубҳаланмаяпти, мен ҳам. Қисқаси, иккимизга мусобақалашиш руҳи ҳамнафас. Энди янги тарихимизни яратмоқчимиз.\n- «Бавария» тизимида иш бошлашдан олдин айнан Кан билан бизнес соҳасига бош суқдингиз. Ана шу тажриба масъулиятни ўз зиммангизга олиш хислатингизга таъсир қилдими?\nДавоми бор. Ушбу СУҲБАТни тўлиқ ҳолда InterFUTBOL.uz сайтида ўқишингиз мумкин


Биз коронавирусни аҳиллик ва оқиллик билан енгамиз! - Fitrat.uz\nБош саҳифа / Мақолалар / Биз коронавирусни аҳиллик ва оқиллик билан енгамиз!\nAprel 12, 2020\tБиз коронавирусни аҳиллик ва оқиллик билан енгамиз!da fikr bildirishni o'chirish 81 Кўришлар\nДунё бўйлаб долзарб муаммога айланган коронавирус пандемиясига қарши оммавий тарзда кескин кураш юртимизда кенг қамровли, тизимли оқилона тадбирлар орқали олиб борилмоқда. Мамлакат бўйлаб карантин эълон қилинган. Давлатимиз раҳбари зарур бўлса, Ўзбекистоннинг ҳар бир фуқаросининг тақдири учун қайғурмоқда. Нафақат Ўзбекистондаги, балки хориждаги юртдошларимизнинг саломатлиги, хотиржамлиги йўлида бор имкониятларни ишга солмоқда. Шу мақсадда республика комиссияси иш олиб бормоқда. Давлатимиз раҳбари ушбу мавзуда халқимизга кўп маротаба мурожаат қилиб, барча юртдошларимизни коронавирус пандемиясига қарши оқиллик ва аҳиллик билан иш юритишга даъват қилмоқдалар, мута-саддиларга тегишли топшириқлар бериб, юртимиздаги барқарорликни сақлаш йўлида зарур бўлган барча амалий тадбирларни қўлламоқдалар.\nЮртбошимизнинг коронавирус билан боғлиқ вазият бўйича халқимизга мурожаатномаси эса ана шундай оқиллик билан олиб борилаётган тарғибот ишларидан биридир. Биз ушбу мурожаатномани жиддий қабул қилиб, унда айтилган тавсияларга тўла амал қилмоғимиз лозим. Бу билан биз нафақат ўзимизни, балки яқинларимизни, қишлоғимизни, туманимизни ва юртимизни бу балодан тезроқ қутулиши учун хизмат қилган бўламиз.\nВилоят ва туман ҳокимлари ҳам президентимизнинг оқилона сиёсатини ўз ҳудудларида тўла таъминлаш ва халқимизнинг саломатлиги, тинчлик-хотиржамлигини сақлаш йўлида тизимли амалий ишларни олиб боришмоқда. Улар ҳам ўз ҳудуди халқига мурожаатнома орқали юзланиб, керакли тавсияларни бермоқдалар.\nБундай вазиятда динимиз нимани тавсия этади?\nИмом Бухорий ва имом Муслим ривоят қилган ҳадисда Пайғамбаримиз соллаллоҳу алайҳи васаллам: «Агар бир жойда вабо тарқалганини эшитсангиз, у ерга борманглар, агар ўзингиз турган жойга вабо келса, у ердан қочиб чиқиб кетманглар» деганлар.\nШуни била туриб, баъзи мусулмонлар бу тавсияга амал қилмай, «Аллоҳга таваккул қилдик, бизни Унинг Ўзи сақлайди» деб ўз билганларини қилганларида кўп мусулмонлар вафот этган эканлар. Киши Аллоҳга таваккул қилдим деб тоғдан думалаб тушаётган харсанглар тагида туриш билан оқилона йўл тутмаган бўлади, балки фақатгина ўзини хатарга қўяди, холос.\nҲозирги кунда баъзи юртдошларимиз карантин ҳолатига амал қилмай, ўз уйларига кетиб қолиш ҳолатлари кузатилмоқда. Лекин бу жуда хато ишдир. Ундай кишилар нафақат ўзини, балки оиласи, қавми-қариндоши, қўни-қўшниларига ҳам катта хатар етказган бўлишади.\nШундай экан, динимизда тавсия этилган ушбу фикрларни ҳозирги кунда юртимиз раҳбарлари, уламоларимиз халққа айтишмоқда ва бунга амал қилиш энг тўғри йўлдир. Асоссиз равишда билағонлик қилиш эса халқни саросимага солиб қўяди. Ҳар бир балони даф этиш аҳиллик ва оқиллик билангина бўлади.\nАллоҳ таоло яратган бандаларига ҳар хил синовларни беради. Айни кунда берган ушбу синовидан эсон-омонлик билан ўтишни, яна хотиржамлик кунларини ато этишни Аллоҳдан сўраб дуолар қилайлик. Албатта бу балони енгиб ўтамиз, насиб этса.\nОдил Анваров Оққўрғон тумани бош имом-хатиби\nАввалги Имом Бухорий ва минг динор ҳикояси\nКейинги Буюк масъулият ёхуд имом хатиб ким ва у қандай бўлиши керак?


03 март 2021, Тошкент вақти: 14:39\nҚирғизистон республикаси Транспорт ва коммуникациялар вазирлиги қошидаги Магистрал темир йўллар қурилиши давлат дирекцияси Бош директори Эркинбек Масадиқов яқинда журналистларга Хитой, Қирғизистон ва Ўзбекистон биргаликда қуришни мўлжаллаётган темир йўлга оид базъи маълумотларни айтган эди.\nЖаноб Масадиқовга кўра, шу кунда хитойлик лойиҳачилар темир йўлнинг Қирғизистон ҳудудидан ўтажак қисми лойиҳасини якунлаганлар. Бу лойиҳага боғлиқ барча тайёргарлик ишлари, лойиҳанинг уччала давлат ҳукуматлари ва парламентлари тасдиғидан ўтиши шу йилнинг охиригача якунланади, деб маълум қилган эди Қирғизистон Транспорт вазирлиги вакили.\nУнинг маълумотларига қараганда, қурилиши режалаштиралётган Хитой-Қирғизистон-Ўзбекистон темир йўли Хитой ва Жануби-шарқий Осиёни Туркия, Яқин Шарқ ва Форс кўрфази ҳамда Европа мамлакатлари билан боғлайди.\nҚурилажак темир йўл биринчи навбатда Хитой учун сув билан ҳаводек зарурлиги яққол кўриниб турибди. Бироқ, айни пайтда Ўзбекистон учун ҳам, Қирғизистон учун ҳам бесамар бўлмаслигини таъкидлаб ўтиришга ҳожат йўқ.\nШу кунда Хитойнинг Урумчи шаҳридан Қашқар шаҳригача темир йўл бор. Ўзбекистоннинг темир йўллари ҳам анчайин ривожланган бўлиб, Андижон ва Қорасувгача етиб келган. Лойиҳага қатнашадиган уч мамлакатдан бири - Қирғизистоннинг темир йўли деярли йўқ даражада.\nРеспубликанинг шимолида Қозоғистондан кириб келган темир йўл Бишкекка келибоқ узилади.\nЖанубда эса Ўзбекистондан кириб келган йўл Ўш ва Жалолободгача етган холос. Шундай қилиб, Қирғизистоннинг шимолини жанубига қўшадиган темир йўл йўқ.\nҚурилажак йўл Қирғизистон учун ўша транзит йўл вазифасини бажаради. Ҳисоб-китобларга қараганда, Хитой-Қирғизистон-Ўзбекистон темир йўлининг Қирғизистондан ўтадиган қисми қарийб 250 километрга чўзилади ва уни қуриш учун камида 600-700 миллион доллар маблағ керак бўлади. Бунча пулни Қирғизистон топа оладими?\nҚирғизистон республикаси Транспорт ва коммуникация вазири муовини Айзат Ажикеев\n"Хитойнинг иқтисодияти бақувват, шунинг учун ҳаражатнинг катта қисмини Хитой кўтаради, деган фикрдаман", дейди.\nХитой-Қирғизистон-Ўзбекистон темир йўлининг Қирғизистонда ётқизиладиган қисмини Хитой билан чегарадош икки нуқта - Тўрўғарт ва Эргаштомнинг қай биридан бошлаш керак, деган савол масалага алоқадор томонларни ўйлантириб келаётган эди.\nТранспорт вазири ўринбосари Айзат Ажикеевга кўра, Қирғизистон томони мазкур масала бўйича бир қарорга келган:\n- Хитойлик мутахассислар билан бу масалани ўрганиб кўрдик. Иқтисодий жиҳатдан ҳам, хавфсизлик жиҳатидан ҳам йўлнинг Тўруғартдан бошланиб, Арпа водийсидан ўтиб, Жалолободга етиши қулайроқ деган қарорга келдик, - дейди жаноб Ажикеев.\nХитойнинг Қирғизистондаги мухтор элчиси Хун Цзюинга кўра, ҳали уччала томон темир йўл Эргаштомдан бошланадими ё Тўруғартданми, деган масала юзасидан муштарак қарорга келган эмас. Элчининг билдиришича, Хитой томони Тўруғарт варианти тарафдори:\n- Темир йўлнинг Тўруғартдан ўтиши Қирғизистон учун яхшироқдир. Хитой шу вариантга рози бўлган.\nХўш, Хитой-Қирғизистон-Ўзбекистон темир йўли битиб, ишга тушса, томонлар ундан қандай фойда кўриши мумкин?\nРоссиянинг "Новие Известия" газетасида ёритилган мақолада Қирғизистон мазкур йўлдан йилига 250 миллион доллар миқдорида фойда кўриши мумкин, дейилган. Бундан ташқари минглаб янги иш жойлари пайдо бўлади.\nЛойиҳада қатнашиши тўғрисида гапирилаётган Ўзбекистон, агар бу йўл ишга тушса, қандай фойда кўради? Ўзбекистон учун темир йўл Қирғизистон ҳудудида Тўруғартдан бошлангани дурустми ё Эргаштомданми? Шу ва шунга ўхшаш бир неча саволимизга жавоб топиш мақсадида "Ўзбекистон Темир йўллари" ҳиссадорлик жамиятига, "Ўзавтойўл" концернига ва йўл қурилишига алоқаси бўлиши мумкин бўлган бошқа бир неча ташкилотга сим қоқиб кўрдик. Ҳамма идорадан олинган жавоб бир хил бўлди: "Биз билмаймиз, фалон идора билса керак, ўшаларга мурожаат қилинг", деган жавобни эшитдик.


Бойсун тумани ҳокимлиги 398 млн сўмга Trailblazer харид қилди – Газета.uz\nLotinchada 7 декабр 2021, 17:08 Сиёсат\nБойсун тумани ҳокимлиги носоз ҳолатдаги Captiva-2 машинасини туман прокуратурасига ўтказиб, ҳоким учун 398 млн сўмлик Trailblazer LTZ-AT хизмат автомашинасини харид қилиш бўйича шартнома тузди.\n27 октябрдаги хатга мувофиқ, Сурхондарё вилояти ҳокимининг биринчи ўринбосари Ф.Маманов Бойсун тумани ҳокимлиги балансида турган, 2013 йилда ишлаб чиқарилган техник носоз ҳолатдаги Captiva-2 русумли хизмат автомобилини электрон аукцион орқали сотилиши ва янги хизмат машинаси олинишига эътирози йўқлигини билдирган.\nШунга қарамай, машина электрон аукционга қўйилмаган. Бойсун тумани ҳокими Асқарали Жўраев фармойиши билан мазкур транспорт воситаси оператив бошқарув ҳуқуқи билан бепул тарзда туман прокуратурасига ўтказилган.\nШундан сўнг, ноябрь ойида туман ҳокимлиги 398 млн сўмлик (БҲМнинг 1474 баравари) Trailblazer LTZ-AT хизмат автомашинасини сотиб олиш учун шартнома тузган.\nШунингдек, ноябрь охирларида Қорақалпоғистон Республикаси Вазирлар Кенгаши ҳам 398 млн сўмга Trailblazer LTZ-AT автомобилини сотиб олган.\nҲукумат қарорига кўра, туман ҳокимлари хизмат машиналари нархлари БҲМнинг 1000 бараваридан (270 млн сўм), двигатель энг юқори қуввати 2000 сv кубдан ошмаслиги лозим. Агар туман тоғли ҳудуд бўлса, бу қувватни 3000 см кубгача оширишга рухсат берилиши мумкин, бироқ, автомобиль нархининг истисно чегараси кўрсатилмаган.\nМаълумот ўрнида, UzAuto Motors компанияси расмий сайти маълумотларига кўра, Trailblazer LTZ-AT`нинг двигатель ҳажми 3564 см кубни ташкил этади.\nАввалроқ, «Газета.uz» йирик вазирлик ва идораларнинг хизмат автомашиналари паркини таҳлил қилиб, мамлакатнинг юқори мартабали амалдорлари қандай автомобиллардан фойдаланишини аниқлагани ҳақида хабар берганди.\nЭслатиб ўтамиз, бундан олдин Жиззах вилояти Зарбдор тумани ҳокимлиги хизмат автомобили сифатида Chevrolet Trailblazer LZT-AT сотиб олган эди.\n#бойсун туман ҳокимлиги\nMercedes`дан Cadillac`гача: амалдорлар қандай машинада юришади? 7 декабр 2021, 15:00\nЖиззахда туман ҳокими учун Trailblazer хизмат машинаси сотиб олинди 6 ноябр 2020, 12:07


Тарихни ўзгартириб юборган 6та ҳалокат (+фото) - 29 Ноября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2019-12-16, 4:55 PM\nГлавная » 2019 » Ноябрь » 29 » Тарихни ўзгартириб юборган 6та ҳалокат (+фото)\nШунга қарамай, табиий офатлар бир неча бор тарихга катта таъсир ўтказганлар. Улар иқлимни ўзгартириб, бутун цивилизатсияларнинг ўлимига ва оммавий кўчиб кетишга олиб келди, баъзида эпидемияларни даволашда ёрдам берди. Ушбу мақолада энг катта ҳалокатли тарихий воқеалар билан танишинг.\nФера оролида Санторин вулқонининг отилиши инсоният тарихига энг катта таъсир ўтказган деб номланиши мумкин. Портлаш оролнинг кўп қисмини йўқ қилди ва орол яқинида жойлашган Крит оролининг бутун цивилизатсиянинг ўлимига олиб келди. Вулқон олтингугурт далаларга тушиб, қишлоқ хўжалигини тугатишга олиб келди. Бу тарихдаги энг кучли вулқон отилишларидан бири бўлиб, қизиқарли илмий версиялар пайдо бўлишига олиб келди.\nШундай қилиб, баъзи олимлар Фера ороли ва афсонавий Платоннинг «Атлантидаси» – бу битта орол деб ҳисоблайдилар. Мусо алайҳиссалом кўрган олов устуни Санторинининг отилиши ва тарқаб кетган денгиз Фера оролининг сувга чўкиши оқибати эканлиги ҳақида ҳам бир версия мавжуд. Сўнгги марта вулқон 1886 йилда фаоллик белгиларини кўрсатган, лава бўлаклари ярим километргача баландликка кўтарилган. Портлаш бир неча оролларни ҳосил қилган.\nВезувий ва Помпеи\nРимнинг Помпей шаҳрида ҳеч ким шаҳар тепасида жойлашган Везувий ухлаб ётган вулқон деб гумон қилмади. Ҳамма ғалати кўринишга эга бўлса ҳам, уни оддий тоғ деб ҳисоблашди – гўё кимдир чўққини ичкарига босиб, ичи бўш жой ҳосил қилганга ўхшайди. Бироқ, у аллақачон дарахтлар билан қопланган ва ҳеч ким бу вулқон кратери деб ўйламаган.\nБиринчи бўлиб Аристотел, Помпейга отилишдан анча олдин ташриф буюрган ва Везувий вулқон эканлиги тўғрисида аҳолини огоҳлантирган. Бироқ, бу ҳеч қандай самара бермади. Милодий 62 йил 5 феврал куни, Везувийнинг уйғонишидан деярли 10 йил олдин, кучли зилзиладан кейин ҳам ҳеч қандай чора кўрилмади. Шубҳасиз, булар яқинлашиб келаётган катаклизмнинг дастлабки белгилари эди.\nБир неча шаҳарларни тириклайин кўмган афсонавий вулқон отилиши 79 йил 24 август куни бошланиб, тахминан бир кун давом этди. Кичик Плиний ёзганидек: «Улкан қора булут тез ўсиб борарди … чақмоқ чақишига ўхшаш узоқдан ҳаёлий оташ тиллари ундан каттароқ эди».\nВесувийнинг отилиши Хиросимада атом бомбасининг портлашидан кучлироқдир. Ўлганлар сонини аниқлаш қийин. Кўпчилик ҳалокатли пирокластик ёмғирдан олдин, яъни Помпейни қоплаган кулдан олдин шаҳарни тарк этишди, аммо, эҳтимол, кўп одамлар кемаларда қочиб кетаётганда вафот этишган.\n1883 йил 27 августда Кракатау вулқони портлаши ва отилиши, ўзининг ажойиб кучи ва вайронагарчиликлари билан хаёлотни ҳайратда қолдиради. Цунами портлаши натижасида баландлиги 30 м гача кўтарилган қўшни оролларда 36000 га яқин одам ҳалок бўлди, 295 шаҳар ва қишлоқлар денгизга ювилиб кетди. Вулқон портлашининг кучи (отилиш миқёсидаги 6 балл) геологлар томонидан Хиросимани вайрон қилган портлашнинг кучидан 10000 бараварга тенг деб ҳисобланган ва 200 мегатон ТНТ портлашга тенг бўлган.\nПортлашнинг овози Ернинг 8% да эшитилди, вулқондан шимолга кўтарилиб, 2000 кишининг ҳаётига зомин бўлган пирокластик оқим баландлиги 900 метрни ташкил қилди. Шамол томонидан эсиб юборилган вулқон кул, портлаш жойидан 10 кун ўтгач, 5330 км (мисол учун Москва ва Байкал кўли орасидаги масофа) тушди. Бир неча кун давомида портлаш туфайли бутун Ер атмосфераси безовта бўлди. Турли манбаларга кўра, ҳаво тўлқини Ерни 7 дан 11 мартагача айланиб чиққан.\nЛондон – катта ёнғин\nБарча муҳим офатлар ҳам табиий эмас. Инсон омили вулқон отилишидан ҳам кўпроқ зарар келтириши мумкин. Бу 1666 йил сентябрда Лондонда содир бўлди. 2 сентябр куни Шаҳар ҳудудида бошланган ёнғин ошпаз Томас Фарринернинг эҳтиётсизлиги натижасида бир неча кун ичида шаҳарнинг учдан бир қисмини вайрон қилди ва мўъжизавий равишда аристократик Вестминстер ва қирол саройига етиб бормади. Иккинчи куни ёнғин Лондоннинг молиявий марказига етиб борди.\nБанкларда сақланаётган олтин захираларининг бир қисми шунчаки эриган ёки ўғирланган, бу Англия иқтисодиётига катта зарба берди. Лондон ёнғинидан жабрланганлар сонини аниқлаш қийин – камбағаллар ҳақида ҳеч ким ўйламайди, бундан ташқари, ўликларнинг катта қисми уйлар билан бирга ёнғин натижасида йўқ бўлган. Маълумки, Лондоннинг 80 минг аҳолисидан 70 минги бошпанасиз қолган. Тўғри, ёнғиннинг оқибатлари нафақат салбий эди. Олов кемирувчиларни йўқ қилди ва 1665-1666 йилларда шаҳардаги Катта ўлат эпидемиясини тўхтатди.\nИнсоният давридаги энг катта зилзила 1556 йил 23 январда марказий Хитойнинг Шеньси провинциясида юз берди. Тахминларга кўра, у 11 баллга етди. Зилзила эпицентридан Вейх дарёси водийсидаги 500 км масофадаги ҳудудлар вайрон бўлган.\nВилоятнинг баъзи ҳудудларида, айниқса, биринчи зилзилалар пайтида қулаган бўш ғорларда яшаган одамларнинг ҳаммаси йўқ бўлди. Қолганларида ўлим даражаси 60% ни ташкил этди. Табиий офат натижасида 830 минг киши вафот этди.\nИнсоният тарихидаги энг катта табиий офат – 1931 йилда Хитойнинг жануби-марказида тошқин бўлиб, унда 3,7 миллион киши ҳалок бўлди ва 50 миллиондан ортиқ киши жабрланди.\n1928-1930 йиллардаги узоқ давом этган қурғоқчиликдан сўнг, қиш жуда қорли бўлди. 1931 йилнинг баҳорида рекорд миқдордаги ёғингарчилик тушди, ёзда рекорд миқдордаги сиклонлар – июлда етти марта, норма йилига икки сиклонни ташкил қилади. Июл ойига келиб, Хитойнинг энг йирик дарёлари – Янцзы ва Сариқ дарёлар қирғоқларни тўлдириб юборди ва 25 августга ўтар кечаси дарёлар Буюк каналга етиб келиб, дамбаларни ёриб юбордилар ва шу пайтда ухлаётган 200 мингга яқин одамни чўктирди. Иссиқ об-ҳаво пайтида кўмилмаган таналарнинг кўплиги эпидемиялар – тиф ва вабонинг тарқалишига олиб келди.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 105 | | Теги: #xabarlar, #news, #newsuz, #Yangilik, #uznews, #новости, #Yangiliklar, #habarlar, #ahborot | Рейтинг: 0.0/0


Ўзбекистонлик ёшлар Ёшлар иттифоқининг йўлтўсар раисидан истеъфо сўрайди\n17:43 / 09.06.2018\n7 июнь куни кечқурун Қаҳрамон Қуронбоевнинг фейсбукдаги расмий саҳифасида унга қарши кампания бошланди — фойдаланувчилар унга 1 баҳо қўйиб изоҳ ёзишди.\nНатижада, унинг саҳифасида айни вақтга келиб 1 баҳоли мулоҳазалар сони 479та ва бу бир йил давомида йиғилган 5 баҳоли мулоҳазалар сонидан ортиқ (351) ва Қуронбоевнинг рейтинги 5 дан 2,7 баллни ташкил қилмоқда.\nАгар Қаҳрамон Қуронбоев чиндан ҳам келин-куёвни тўй машинасидан тушириб, таксида жўнатиб юборган бўлса, у бу ҳаракати билан Ўзбекистон Республикаси Конституциясининг VII бобидаги (Шахсий ҳуқуқ ва эркинликлар) моддаларни (25- ва 27-моддалар) қўпол равишда бузган ҳисобланади. Инсоннинг шахсий ҳаётига Ёшлар иттифоқи раиси ҳам, бошқа ҳам аралаша олмайди, у учун нима кийишни, нима ейишни, қандай тўй қилишни ҳал қила олмайди. Бундай ҳаракатлар фақат тоталитар ва авторитар тузумларга хос: Ўзбекистонда — демократик давлатда бундай қонунбузарлик тегишли жазоланиши шарт.\nБу ҳолатда Ёшлар Иттифоқи раиси мустабид тузум давридаги коммунистларча йўлтўсарлик қилиб, келин ва куёвни — ўз ҳаракатларига ўзи жавоб бера оладиган ёшдаги мустақил шахсларни, ўз машинасидан тушириб, таксига ўтказиб юбормоқда. У Наманган вилояти ЙХҲБ раҳбари эмаски, йўлдаги тартибни бузгани учун «кортеж»ни тўхтатиш ваколатига эга бўлса? У буни дабдабали тўйларга қарши ҳаракат сифатида изоҳламоқчи, аммо бу борада Сенат қарори ҳали қабул қилинмаган, ҳали Ўзбекистонда тўй маросимида қатнашадиган меҳмонлар сони ҳам, машиналар сони ҳам қонунга кўра белгиланмади. Қарор лойиҳасида ҳам 2та енгил машинадан фойдаланиш таклиф қилинганди, зинҳор келин-куёвнинг таксида кетиши эмас.\nМасаланинг яна бир жиҳати бор — у ўзини тўхтата олмасдан, ёлғон гапирган бўлиши ҳам мумкин. Ўзбекистон Президентининг Давлат маслаҳатчиси, сенатор, Ўзбекистон Ёшлар Иттифоқининг раисидан шундай ташаббус чиқиши ақлга сиғмайди. Қолаверса, бу ҳолатга унинг сўзларидан бошқа далил ҳам йўқ. Лекин бу ҳам уни оқлай олмайди. Шундай катта ташкилот тепасида оддий ёлғончининг ўтиришига йўл қўйиб бўлмайди. На қонунбузар ва на ёлғончи солиқ тўловчиларнинг ҳисобидан мавжуд бўлган, йиллик бюджети 200 млрд сўм бўлган катта давлат ташкилоти раҳбарлигида ўтиришга ҳақли эмас.\nАгар у фаолиятини шундай давом эттирса, ёшларнинг шахсий танловларига аралашаверса (у бир сафар Москвадаги ўзбеклар билан учрашувда соқоли ўсган йигитни ҳамманинг олдида изза қилгани билан тилга тушганди — таҳр.) ёшлар қандай қилиб бўлса ҳам мамлакатни тарк этиш тараддудига тушиб қолишлари тайин.\nРаис, албатта, интернетда кўтарилган резонансдан хабардорлиги аниқ. Лекин на унинг ўзи ва на Ёшлар иттифоқи матбуот хизмати вазият юзасидан муносабат билдирмаяпти.\nЖаноб Қуронбоев! Ёшлар сизни ёмон кўриб қолди, сиз ёшларни тарбиялай олмайсиз, сиз бундай йўл билан тартиб ўрната олмайсиз, энди фақат бир йўл қолди — қонунларни ҳурмат қилган ҳолда, ўзбекистонлик солиқ тўловчилардан узр сўраб, жойни бўшатиб қўйиш.\nАкмал Саидов: «Қуронбоев Россияга бориб, ўзбекистонлик мигрант ёшларни кўриб келганди. Шу билан жим бўлиб кетишди»


OzodDayjest, 01 январ 2014\n15 сентябр 2019, Тошкент вақти: 23:14\nчоршанба 1 январ 2014\nдекабр 11, 2013\nЎзбекистонда “Даракчи” ва “Суғдиëна” газеталари ëпилди\nЧоршанба, 11 декабрь куни Ўзбекистондаги кўнгилочар "Даракчи" ва “Суғдиëна” газеталари фаолияти тўхтатилди. Газетанинг 51- ва 52- сонлари бугун чоп қилиниши керак эди, аммо чоп қилинмади. “Даракчи матбуот уйи”га оид нашрларнинг тўхтатиб қўйилиши оқибатида 500 киши ишсиз қолади.\nЎзТВ ходимларининг хорижга чиқиши чекланди\nЎзбекистон миллий телерадиокомпаниясида жорий ҳафта бошида бўлиб ўтган мажлисда компания ходимларининг таътил ва бошқа пайтларда чет элга чиқиши тақиқлаб қўйилди.\nноябр 21, 2013\nКаримова тарафдорларидан иккитаси озод қилинди\nКаримованинг сўнгги твитларидан маълум бўлишича, 20 ноябрда "Келажак овози"нинг ўндан ортиқ фаоли терроризмда айбланиб, ҳибсга олинган. Каримова медиа лойиҳалари маслаҳатчиси Антон Коробков-Землянский 21 ноябрь куни Озодлик билан суҳбатда талабалардан икки нафарини пайшанба тонгда шахсан Каримова озод қилганини айтди.\nиюл 05, 2013\nОлтин конига ўғриликка тушганларни тош босиб қолди\nУрганчда кучли иссиқ туфайли бир неча йўловчи самолётдан тушириб қолдирилди. Навоий аэропортида телефонидан порнографик видео топилган фуқаролар жазоланмоқда. Тошкентда калтакланган боғча ходимаси товон пул ололмаяпти. Жорий ҳафта матбуот шу каби воқеалар ҳақида хабар берди.\nМиллий матбуот маркази машиналари киракашлик қилмоқдами?\nОзодлик манбаларига кўра¸ Ўзбекистон давлат бюджетидан молияланадиган идора¸ қўмита ҳамда вазирликларга тегишли автомобиллар қонунга зид тарзда киракашларга ижарага берилмоқда. Улар орасида¸ иддаоларга кўра¸ Миллий матбуот марказига берилган машина ҳам бор.\nапрел 22, 2013\nҚирғизистонда ўзбек тилидаги матбуот истиқболи қандай?\n2010 йил Ўш воқеаларидан кейин Кирғизстонда кескин озайиб кетган ўзбекча нашрлар вақт ўтган сайин яна жонлана бошлади. Аммо бу мутахассислар фикрича, бу муаммо ҳал бўлди, дейишга ҳали эрта.\nОзодлик Cиз билан 24 соат алоқада!\nПрезидент совринини олган тадбиркор қамалди\nПрезидент совринини олган тадбиркор етти йилга кесилди. Департамент қўлбола мойжувозларга қарши рейдларни кучайтирмоқда. Хориждан кираётган уяли телефонлар мажбурий маркировка қилиниши зарур. Матбуот шу каби воқеалар ҳақида ёзди.\nСИРДАРЁ – “Обод маҳалла” дастури бўйича хўжакўрсинга қилинган ишлар тафтиш этилсин”\nАНДИЖОН – “Газ баллонларини алиштириб беришларини тўрт ойдан бери интиқ кутяпмиз”\nСАМАРҚАНД – “ST’даги шикоятдан сўнг ҳокимлик бекатдаги ноқонуний гўшт дўкони бузилишини билдирди\nНАВОИЙ – “Мактубимиз ST’да чиққач, сув босган ертўла 24 соат ичида тозаланди”\n“Талабалар бирлашайлик” Telegram канали стипендия озайганидан норозилар платформасига айланди\nГермания ва Чехияга ёлланиб, жўнатилмаган мардикорлар пулларини қайтариб беришни талаб қилмоқда\nИИББ: 25 ёшли Шокир қотили билан интернетда танишган\n"Сўконғич ҳокимларга" орден берилишини танқид қилган блогер 10 кунга қамалди\nГўшт нархининг кўтарилишига ўзбекларнинг "гўштхўр"лиги сабаб эмас\nОлий Мажлис депутатларининг айрим ҳуқуқлардан маҳрум этилгани “катта йўқотиш” деб баҳоланди\n"Электрни тежамайдиган гўштхўр" халқ президенти сити-ситиларга пулни қаердан олаяпти?\nЎқув корпуси йўқ Россия "институти"га пул тўлаб имтиҳонсиз кирмоқчи бўлган ўзбекистонликлар чув тушди


Москванинг Гольяново туманида йўқолган ўзбек муҳожири қидирилмоқда\n19 май 2021, Тошкент вақти: 04:44\nСултонмурод Мирхалиловнинг охирги фотосуратларидан бири\nМоскванинг Голяново туманидаги Шчёлково метроси яқинида бедарак кетган андижонлик 26 яшар Султонмурод Мирхалиловни яқинлари қидирмоқда. Акасининг айтишича, шу йилнинг 6 июлида кўчага чиқиб кетган Султонмуродни бошқа ҳеч ким кўрмаган.\nМосквадан Озодлик таҳририятига мурожаат қилган ўзбекистонлик Дилмурод 1993 йил 2 мартда туғилган укаси Мирхалилов Султонмурод Умматали ўғлини қидираётганини хабар қилди.\nДилмурод укаси Москванинг Шчёлково метроси яқинида жойлашган Байкалская, 12а манзили бўйича жойлашган ишчилар ётоқхонасидан 6 июлда чиқиб кетганини айтади.\n- Ишдан келиб нарсаларини ташлаган, кўчага чиққан. Шу чиқиб кетгани бўйи йўқ. Шчёлково метроси яқинида Гольяновский районида жойлашган ётоқхонада бригадаси билан яшаган. Улар Бульвар Рокоссовского метроси яқинида қурилишда “СУ-10” фирмасида кладкада ишлаган. Ёши 26да, миллати ўзбек, Андижон вилояти, Шаҳрихон тумани, Сегаза қўрғонида туғилган. 3-4 йилдан бери Москвада ишларди. Охирги маротаба 3 ё 4 июль куни гаплашганмиз.Ойлик олган экан, “Ака жўнатинг”, деб пулини берди, қарзларини узди. Жума куни бозорга бориб, ўзига уст-бош қилган. Шанба куни ишга борган ва ишдан келиб, йўқолган, дейди Дилмурод.\nСуҳбатдош 13 кундан буён ишини ташлаб, укасини қидираётганини айтди.\nСултонмурод Москванинг Гольяново туманида бедарак кетган\nДилмурод Ўзбекистон элчихонасига ҳам укасини қидиришда ëрдам беришни сўраб мурожаат қилган. Элчихона вакиллари укаси 15 кундан кейин ҳам топилмаса¸ кейин расман мурожаат қилишни тавсия этган.\nЭлчихонадан ташқари у Гольяново полиция тергов бўлими, иш берувчи “СУ-10” ширкати раҳбариятига укасини қидиришда ëрдам сўраб борган.\n- Охирги маротаба уни стройкада кўришган. Ишдан биринчи келган ва чиқиб кетган. Мен Гольяновский район жиноят-қидирув бўлимига мурожаат қилдим. Элчихонага мурожаат қилганимда 15 кун қидирув натижа бермаса, кейин кўмак беришларини айтишди. 13 кундан бери ўзим югуриб юрибман – ҳеч жойда ишлаганим ҳам йўқ. Ҳеч ким билан уришадиган, тортишадиган бола эмас эди. Уйдагилар бахшига ҳам боришибди, “Ўрмонда будка ичида йиғлаб ўтирибди”, дебди. Шундан кейин у яшайдиган жойнинг ўрмонида 15 киши бўлиб ҳам қидирдик. Расмлари иш берувчиси орқали ҳам тарқатилган, деди йўқолган йигитнинг акаси Дилмурод Мирхалилов.\nД.Мирхалилов: "Укам Москванинг Гольяново туманида йўқолди"\nДилмурод Мирхалилов ҳозирда ижтимоий тармоқлар орқали қидирув эълон қилганини билдирди.\nМосква шарқида йўқолган 26 яшар Султонмурод Мирхалиловни кўрган, у ҳақда бирор маълумотга эга бўлганлар +79258104420 рақами орқали унинг яқинларига хабар бериши мумкин.\nБир мактабнинг икки ўқувчиси 7 май куни бедарак йўқолди\nСамарқандда бедарак йўқолган 15 ёшли қиз қидирилмоқда\nИркутскдаги сув тошқинларида бедарак йўқолганлардан 30 нафари тирик топилди


Ўзбекистон фуқаролигига қабул қилиш тартиби соддалаштирилди. Фуқаролик олмоқчи бўлган шахс ўзбек тилини билиши шарт\n17 апрел 2021, Тошкент вақти: 20:20\nЎзбекистон фуқаролигига бундан буён уч тартибда қабул қилинади.\n“Ўзбекистон Республикасининг фуқаролиги тўғрисида”ги қонун 15 сентябрдан бошлаб кучга кирди.\nБундан ташқари Ўзбекистон Республикаси фуқаролигига умумий тартибда, соддалаштирилган тартибда, алоҳида тартибда қабул қилинади.\nМазкур қонунга асосан Ўзбекистон фуқаролигини умумий тартибда олиш учун ариза топширган шахс давлат тилини билиши шарт бўлади.\n“Мазкур қонунда аввалгисидан фарқли ўлароқ “ватандош” деган тушунча киритилган бўлиб, унга кўра чет давлат фуқароси бўлган ёки фуқаролиги бўлмаган шахс ҳисобланган ватандошга нисбатан Ўзбекистон фуқаролигига қабул қилишнинг соддалаштирилган тартиби қўлланади”,-дейилади қонунга берилган шарҳда.\nЎзбекистон ҳудудида туғилган ёки илгари унинг ҳудудида яшаган, Ўзбекистон фуқаролигига эга бўлмаган, Ўзбекистон ҳудудидан ташқарида яшайдиган шахс ва унинг насл-насаб шажараси бўйича тўғри туташган ўзидан кейинги қариндошлари, агар уларнинг насл-насаб шажараси бўйича тўғри туташган ўзидан олдинги қариндошлари Ўзбекистон ҳудудида яшаётган бўлса, улар ватандош деб юритилади.\n1995 йил 1 январга қадар Ўзбекистон ҳудудига кириб келган ва доимий пропискадан ўтган, чет давлат фуқаролигини қабул қилмаган ҳамда ушбу қонун кучга киргунига қадар фуқаролиги бўлмаган шахс истак билдирган тақдирда Ўзбекистон фуқароси деб тан олинади. Бунинг учун у Ўзбекистонда яшаш гувоҳномасига эга бўлиши зарур.\nҚонунга асосан 1992 йил 28 июль ҳолатига кўра Ўзбекистонда доимий яшаган, чет давлат фуқароси бўлмаган ва Ўзбекистоннинг фуқароси бўлиш истагини билдирган шахс Ўзбекистон фуқароси ҳисобланади.\nЎзбекистон Республикаси Президенти миллий манфаатлардан келиб чиқиб, чет давлатларнинг фуқароларига ва фуқаролиги бўлмаган шахсларга умумий ва соддалаштирилган талабларни қўлламаган ҳолда Ўзбекистон Республикасининг фуқаролигини бериши мумкин.\nМустақилликка эришилганидан бошлаб то 2016 йилга қадар Ўзбекистон фуқаролигини олиш жуда мураккаб жараён бўлган эди.\nРасмий маълумотларга қараганда, 1991 йилдан 2007 йилга қадар республикада жами 482 нафар фуқаролиги бўлмаган шахс Ўзбекистон фуқаролигига қабул қилинган.\nПрезидент Шавкат Мирзиёев 2019 йилда жами 5441 кишини Ўзбекистон фуқаролигига қабул қилиш тўғрисидаги 25 та фармонни имзолади.


Сурияда уруш қайта бошланди, қурбонлар бор (видео)\n21 март, якшанба куни Суриянинг Алеппо вилоятининг ғарбий қисмида Ал-Атариб шаҳрида тинч аҳоли касалхонаси артиллерия ўқидан қурбон қилинди. Олти кишининг орасида бир бола ҳам бор. Бу ҳақда Халқаро қутқарув қўмитаси баёнотида айтилган.\n16 киши жароҳат олди, улардан беш нафари шифокорлар эди. Шунингдек, Туркия Мудофаа вазирлиги якшанба куни Сурия ҳукуматининг артиллерияси Ал-Атариб шаҳридаги касалхонага зарба берганини айтди.\nОтишма Россия ва Туркия томонидан 2020 йил март ойида эълон қилинган сулҳ шартларини бузган ҳолда амалга оширилди.\n21 март, якшанба куни Туркиянинг Анадолу агентлиги Суриянинг шимоли-ғарбий қисмида Россиянинг авиазарбаси натижасида бир киши ҳалок бўлганлиги ва икки киши жароҳат олгани ҳақида хабар берди. Парвознинг мақсади, афтидан, Идлиб вилоятидаги Сармада шаҳарлари билан чегаранинг Сурия томонида жойлашган М4 автомагистралига қўшни ҳудуд ва Туркиянинг жанубидаги Хатай вилоятининг Рейҳанли туманидир.\nЁқилғи қуйиш шохобчаси, тижорат юклари бўлган юк машиналари, шунингдек, маҳаллий гуманитар ташкилот омборлари яқинидаги ҳудуд нишонга олинди.\nТАСС ахборот агентлиги якшанба куни кечқурун Туркия Мудофаа вазирлигига таяниб, Москвага «Сурия қуролли кучлари Идлибдаги жанговар ҳаракатларни тўхтатиш зарурлиги тўғрисида» хабар бергани ҳақида хабар берди.\nТАССнинг таъкидлашича, Туркия мудофаа вазирлигининг якшанба куни эълон қилган баёнотига кўра, Сурия қўшинлари илгари “Ал-Атарибдаги касалхонага ҳужум қилган, кейин эса Идлиб деэскалация зонасидаги Қаҳдаги турар-жой ҳудудига, шунингдек юк машиналарига ўқ узган».\nАнқаранинг расмий реакциясини келтирган ТАСС ҳисоботига кўра, Туркия Суриянинг қўмондонлигини ҳужумларни зудлик билан тўхтатиш учун Россиянинг Дамашққа таъсир ўтказишини кутмоқда.\nФранция Халқаро Радиоси (ФХР) якшанба 20 мартда, шанба куни Туркия кучлари Суриянинг Демократик кучлари позицияларига ҳужум қилди, уларнинг муҳим қисми курд кучлари, дея хабар қилди. Анкер уларни Туркияда «террористик ташкилот» деб тан олинган Курдистон ишчилар партияси билан алоқадор деб ҳисоблайди. Уруш пайтида Сурия Демократик кучлари тарафдорлари минтақада «Исломий давлат» террористик гуруҳига қарши кураш олиб боришди, деб таъкидлайди ФХР.\nБу туркияликларнинг курдлар позицияларига 2019 йилдан бери қилган биринчи ҳужуми. Кейин Анқара «Тинчлик манбаи» — Суриянинг шимолидаги курдларга қарши операция эълон қилди. Туркия қўшинлари Сурия билан чегаранинг 120 километрлик қисмида ўзларининг назоратини ўрнатишга эришдилар. Бу курдларнинг ҳудуддан чиқиб кетишига олиб келди. Ушбу операцияни НАТО мамлакатлари, жумладан АҚШ ва Франция қоралади, дея таъкидлайди ХФР.\nСуриядаги фуқаролар уруши 2011 йилда бошланган. Суриядаги инсон ҳуқуқлари бузилишини кузатиш марказининг маълумотларига кўра, уруш қурбонлари сони 380 минг кишидан ошади, уларнинг 115 минг нафари тинч аҳоли.


«Вазирларнинг безанган хотинлари, ўйнашлари шунчалик кўпки...» » Sangzor.uz - Жиззах янгиликлар портали\nSangzor.uz - биз сизга яқинмиз! » Дунё » «Вазирларнинг безанган хотинлари, ўйнашлари шунчалик кўпки...»\nДунё / Блогерлар\n«Фоиз», «туҳфа», «бакшиш», «кир», – коррупцияни маҳаллий жаргонда қандай аташмасин, мазмун ўзгармай қолаверади, – коррупция осиёликларнинг ҳаёт тарзининг жиҳатларидан бири бўлиб қолаверади. Одамлар туҳфани очиқчасига қабул қилаверади, бу уларнинг ҳаётининг бир қисми.\nВазирлар ва мансабдор шахслар ўз маошларига уларнинг ҳолати талаб қиладиган даражада яшай олмайди. Лавозим қанчалик юқори бўлса, уларнинг уйлари ҳам шунчалик баланд, ўз эрларининг мавқеъи ва таъсирига кўра қимматбаҳо буюмлар билан безанган хотинлари, ўйнашлари ва йўлдош аёллари шунчалик кўп. Бундай мамлакатларда бизнес билан шуғуллунувчи сингапурликлар бунақа одатларни уйга олиб келмаслик учун ҳушёр бўлишлари лозим.\n1985 йил мартидаги бюджет муҳокамаси чоғида мен мухолифат билан вазирларнинг маошини ошириш борасида баҳслашдим. Парламентнинг ишчилар партияси аъзоси Д.Б.Жеяретнам менинг ойлик маошимни (29,000 Сингапур доллари) Малайзия бош вазириники (10,000 Сингапур доллари) билан таққослади.\nМен таққослаш учун қўшимча мисол келтириб, Филиппин президенти Маркоснинг ойлик маоши атиги 1,000 Сингапур доллари эканлигини, 150 миллионлик аҳолини бошқарадиган Индонезия президентининг ойлик маоши эса 2,500 Сингапур доллари эканлигини айтдим. Шунга қарамай улар мендан кўра анча бой эди.\nИндонезия етакчиси истеъфодан кейин ҳам қароргоҳини сақлаб қоларди; Малайзия бош вазирига уй ёки уни қуриш учун ер бериларди; менинг расмий қароргоҳим эса ҳукуматга тегишли эди. Менда ҳеч қандай имтиёз, автомобиль, ҳайдовчи, боғбон, ошпаз ва бошқа хизматкорлар йўқ эди. Мен бош вазир ва бошқа вазирлар ҳар ойда маълум суммани олиши ва уни нимага ишлатишни ўзлари ҳал қилишларини белгилаб қўйгандим".\nБу кўр-кўрона эгалитаризмдан яхшироқ.\nТашқарида телеграм каналидан олинди


Неъматулло Қуттибоев: "Айрим чизиқларни кучайтиришимиз керак" / CHAMPIONAT.asia\n20:32"Ливерпуль" "Реал" юлдузига 100 миллион евро тўлашга тайёр 4 20:04ПСЖ Гвардиолани ўзига оғдириб олмоқчи 11 20:00"Арсенал" - "Кристал Пэлас". LIVE ҳисоб 33 20:00"Бернли" - "Манчестер Юнайтед". LIVE ҳисоб 23 19:36Омар Моманидан янги карикатура: Қирол қайтди, унга соғлиқ тилаймиз! 18 19:25U-23 Осиё чемпионати. Барча ярим финалчилар маълум 38 19:23АПЛ. "Челси" йирик ҳисобда ғалаба қозонди 54 19:20Қўшимча вақтда тўртта гол киритилди. Вьетнам ярим финалда! 38 19:07Расман: "Барселона" Гризманн билан келишув ҳақидаги маълумотни рад этди 16 18:55Olamsport: Анвар Бойназаров профессионал спортчи бўлиш учун уйини сотганми? 4 18:45Хайнкес Хамес ва Руди келишмовчилиги ҳақида: "Футбол - эркаклар спорт тури" 10 18:14Зидан Неймар ҳақида фикр билдирди 21 17:57Дайч футболда маош ошишини "Гарри Поттер" актёри мисолида тушунтирди 11 16:41"Реал" ҳимоячиси жароҳат олди 19 16:40"Шальке" аслида қандай жамоа бўлиши керак эди? 14\nНеъматулло Қуттибоев: "Айрим чизиқларни кучайтиришимиз керак"\n27 июл 19:19\nҚорақалпоқ футболининг ҳақиқий ёрқин намоёндаси Неъматулло Қуттибоевнинг футболчилик фаолиятини кўпчилик мухлислар яхши хотиралар билан эслайди.\nИлгари ҳужум чизиғида тўп сурган Қуттибоев бугунги кунда мураббийлик соҳасида фаолият олиб бормоқда. Аниқроғи биринчи лига иштирокчиси Нукуснинг "Орол" жамоасига устозлик қилиб келаётган мураббий бугун сайтимизга жамоасининг давралар оралиғидаги йиғини ва келгуси режалар тўғрисида қисқача интервью берди.\n- Неъматулло ака, хабарингиз бўлса керак, бугунги кунда биринчи лига жамоаларининг аксарияти иккинчи босқич ўйинларига тайёргарликни бошлаб юборган. Сайтимиз орқали имкон қадар ҳар бир жамоа тўғрисидаги янгиликларни бериб боришга интилмоқдамиз. Шу ўринда бошқарувингиздаги "Орол" хусусидаги янгиликларни билиб олсак фойдадан холи бўлмасди.\n- Ҳа, айни пайтда кўплаб клубларни йиғин ўтказишаётганини биламан. Лекин жамоамиз ҳозирча тайёргарликни бошламади. Шу боис сизга бирорта янгилик айтишим қийин.\n- Иккинчи босқич стартига оз фурсат қолган бўлсада, "Орол"нинг ҳануз тайёргарликка киришмаганини қандай тушуниш мумкин?\n- Бу биринчи навбатда молиявий жиҳатга боғлиқдир. Агар имконимиз бўлганида, йиғинга эртароқ киришардик. Клубда моддий муаммолар юзага келган.\n- Тан олиш керак, бугунги кунда биринчи лиганинг кўплаб жамоаларида футболчилар билан боғлиқ қарздорлик мавжуд. Айтингчи, "Орол" ўз футболчиларидан нечта ойлик қарздорлиги бор?\n- Тўғриси, бу ҳақда бирор нима дея олмайман. Яхшиси бошқа саволга ўта қолайлик...\n- Унда айтингчи, жамоа энди машғулотларга қачондан киришадиган бўлмоқда?\n- Шу кунларда муаммо бартараф этилишига умид қилмоқдамиз. Насиб бўлса бугун-эрта футболчиларни йиғамиз.\n- Жамоани тарк этган футболчилар бўлса керак?\n- Ҳозирча биргина ҳимоячи Темур Турдиев сафимизни тарк этди. Қолган ўйинчилар менга кетиш тўғрисида ҳеч нима демади.\n- Иккинчи босқичда кураш қизғин ва шу билан бирга мураккаб кечади. Айтингчи, қайси чизиқларни кучайтиришни режангизга киритгансиз?\n- Албатта, иккинчи даврага қадар таркибга янги футболчиларни жалб этишимиз керак. Биринчи навбатда дарвозабон олишимиз шарт. Кейин яна айрим позициялардаги рақобатни ҳам оширсак мақсадга мувофиқ бўларди.


Бунақа футболчилар менга керак эмас!\n27 ноябрь, 2021, 20:02\nТеглар:Тоттенхэм | Антонио Конте\nКонте “Тоттенхэм”да тозалаш ўтказади\n“Тоттенхэм” бош мураббийи Антонио Конте жамоанинг айрим ўйинчилари унинг ишончини оқлай олмаётганини ва улар билан хайрлашишга тайёр эканини маълум қилди.\nБош мураббийнинг бундай қарорга келишига “Тоттенхэм”нинг Конференциялар лигасида 2012 йилда тузилган Словениянинг “Мура” жамоасига 1:2 ҳисобида енгилгани сабаб бўлди. Словенияликлар мусобақада рейтинги энг паст жамоа ҳисобланади ва гуруҳда аввалги тўртта учрашувда имкониятни бой берган.\n- Мен ўйинчиларни кузатиб, имкониятларини ўрганиб боряпман ва тез орада клуб раҳбарияти билан бу борада гаплашаман. Мураккаб вазиятда эканимизни чуқур англашимиз керак. Бу ҳолат бармоқни қимирлатиш билан ўзгариб қолмайди, - деди Антонио Конте.\nМаълумотларга қараганда, Антонио Конте клуб президенти Даниэль Леви ва спорт директори Фабио Паратичи билан учрашув қишки трансферларда олинадиган ўйинчилар рўйхатидан ташқари жамоани тарк этадиган ўйинчилар масаласини ҳам муҳокама қилади.


Юнусхўжа | Shosh.uz\nБош саҳифа » Шош ҳокимлари » Юнусхўжа\nXVIII асрнинг иккинчи ярмида Тошкент тўрт қисмга — Шайхонтоҳур, Бешёғоч, Кўкча ва Себзор даҳаларига бўлинган. «Чорҳокимлик» номи билан маълум бўлган бу даврда даҳалар ўртасидаги ўзаро низолар шаҳар хўжалигининг, унинг ташқи ва ички савдосини издан чиқарган.\nТошкент ҳокимларининг узлуксиз давом этган ўзаро урушларидан тинкаси қуриган ва бу курашда Шайхонтоҳур даҳасининг ҳокими Юнусхўжанинг қўли баланд келаётганини кўрган шаҳар аҳолиси шаҳардаги бошқа ҳокимларни ағдариб, Шайхонтоҳур хўжаларидан бўлган Юнусхўжани шаҳар ҳокими қилиб кўтарди. Бу воқеа XVIII асрнинг 80-йилларида юз берди. Шу тариқа Тошкентда ягона сиёсий ҳокимият ўрнатилди.\nЮнусхўжа ҳукумати даврида даставвал шаҳар девори қайта тикланди ва Тошкентни Россия шаҳарлари билан боғлайдиган шимоли-ғарб тарафдаги шаҳар, қишлоқ ва Катта Жуз элатларини бўйсундиришга киришилди. Бир неча юришлардан кейин 1796 йилга келиб улар Чимкент, Сайрам, Олтинтепа, Қорабулоқ, Сарапан ва бошқа ўнга яқин қишлоқлар, шунингдек, Катта Жуз уруғларидан Усун, Санчиқили, Сара, Сергели ва бошқалар бўйсиндирилди.\nОрадан яна уч-тўрт йил ўтиб, Юнусхўжа Катта қозоқ Жузи устига қилган юришларини тугатди. Туркистон ва унинг атрофидан то Чу дарёсигача бўлган ҳудуд Тошкент хукумати тасарруфига ўтди. Тошкент вилоятининг шимолий-ғарбий чегараси Чу дарёси яқинидаги Қоракўл деган жойдан белгиланди.\nЮнусхўжа ўзига тобе бўлган Катта Жузда хонлик мансабини тугатиб, қозоқ уруғларини идора қилишни улардаги бий ҳамда йирик феодал вакилларига топширади. Шу йўл билан у қозоқ феодаллари орасида ўзига ишончли таянч кучлар яратади. Чунки Юнусхўжа марҳаматига ноил бўлган ва маҳаллий ҳокимиятни қўлга олган қозоқ феодаллари Тошкент ҳукуматини ва унинг сиёсатини қўллаб-қувватларди. Катта Жуз уруғлари Тошкент ҳукуматига закот тўлаши ҳамда Юнусхўжа қўшинида хизмат қилишга мажбурлиги шу жиҳатдан айниқса муҳим эди.\nЮнусхўжа қўшини қорақозонлар деб аталиб (бу атаманинг келиб чиқиши ва маъноси ҳалигача аниқлангани йўқ.), улар асосан қалмоқлар, қўқонлик, хўжандлик ва бухороликлардан иборат бўлиб, тошкентликлар кам эди. Қўшиннинг алоҳида бўлинган ҳар бир қисмида 200 да 1000 тагача сипоҳ бўлган. Ҳар қайси қисмда турли рангли ипак газмолдан тикилган байроқ бўлиб, уларга ҳоким томонидан қўйилган хўжа мутасаддилик қилган. Ҳоким бош қўмондон ҳисобланган.\nҚорақозонларнинг жуда оз қисмигина пилтали милтиқ, қолганлари эса ўқ-ёй, найза, қилич билан қуролланган. Шунингдек, уларда 5 та замбарак, 20 га яқин чўян ва темирдан ясалган, туяга ортиб юрилиб унинг устида турган холда отиладиган кичик тўплар ҳам бўлган. Ўқ тайёрлаш учун зарур бўлган қўрғошин асосан четдан, бир қисми эса Қоратоғдан олинган.\nШундай қилиб, XVIII аср охирида Ўрта Осиёни Россия билан боғлайдиган карвон йўллари устида ўрнашган шаҳар ва қишлоқларнинг, Шунингдек, Катта Жуз уруғларининг Тошкент вилоятига қўшиб олиниши Тошкентнинг иқтисодий ва сиёсий мавқеини янада мустаҳкамлади. Бундай кучга эга бўлган Тошкент ҳукумати Қўқон ва Бухоро ҳонликларини Қозоғистон, Оренбург ва Сибирь билан боғлайдиган карвон йўллари ўтадиган ҳамда муҳим савдо транзит йўли — Туркистон, Чимкент ва Сайрамни эгаллаб, Ўрта Осиё ва Россия иқтисодий муносабатларида етакчиликни ўз қўлига олишга интилади. Бундай уриниш Россия билан ўзаро алоқаларни кенгайтириш ҳамда бу муносабатларда устуворликка интилаётган Қўқон ва Бухоро хонликлари билан Тошкент ҳукумати муносабатининг кескинлашувига олиб келди. Айниқса Тошкент вилояти билан Қўқон хонлиги муносабати кескин тус олди. Чунки Тошкентнинг сиёсий мустақилликка эришиб, вилоят ерни кенгайтириш ҳамда қозоқ Жузлари, айниқса Катта Жуз устидан ўз таъсирни кўчайтириш учун актив сиёсат ўтказиши Қўқон хонлигининг иқтисодий ва сиёсий мавқеини чегаралаб қўйган эди. Вазиятнинг бошқа бир нозик томони шунда эдики, Фарғона водийсини Қозоғистон ва Россия билан боғловчи асосий савдо йўли ҳам Тошкент орқали ўтарди. Қолаверса, йирик ҳунармандчилик маркази бўлган Тошкент шаҳри Ўрта Осиё ўлкалари ҳамда Россия ва Қозоғистон оралиғидаги муҳим савдо маркази ҳам эди.\nҚўқон хонлигининг Россия билан алоқа ўрнатишида Тошкентнинг ғов бўлиши ҳамда мухим хўжалик аҳамиятига эга бўлган Тошкент вилоятини эгаллаш зарурияти Норбўтабий (1774—1799) ва сўнгра Олимхон (1799—1809) олдида муҳим вазифа бўлиб турар эди. 1799 йили Қўқон хонлиги ана шу вазифани амалга оширишга жаҳд қилди — Хонхўжа етакчилагидаги қўшин Тошкентга қарши юриш бошлади. Бундан хабар топган Юнусхўжа ўз қўшинлари билан қўқонликларга қарши чиқиб, Чирчиқдан узоқ бўлмаган Қорасув ёнида уларга қаттиқ зарба берди. Хонхўжа бошлиқ 70 дан ортиқ Қўқон ҳарбий бошлиқларини асир олиб қатл эттирди. Ғалабадан сўнг Тошкент вилоятининг майдони Сирдарё бўйларидан то Чу дарёси бўйларигача бўлган ерларнн қамраб олди. Ўша йилларда Тошкентда бўлган геолог олим Поспеловнинг ёзишича, шаҳар деворннинг узунлиги 18 чақиримга яқин бўлган. Подпоручик Д. Телятниковнинг ҳисобича, Тошкентда XIX аср бошларида 7000 хонадон истиқомат қилган.\nXIX асрнинг бошларида Тошкент хукумати ва Қўқон хонлиги ўртасидаги эиддият янада кескинлашди. Юнусхўжа ҳукуматининг сиёсий ва иқтисодий мавқеи мустаҳкамлангани сайин Қўқон ҳонлигига қарашли чекка вилоятлар — Ўратепа, Хўжанд ва Чуст ҳокимлари Олимхонга қарши бош кўтара бошладилар. Юнусхўжа ҳукумати бундай ички низолардан Қўқон ҳонлигига зарба бериш ва Фарғона водийсини ўз тобелигига киритиш йўлида фойдаланишга ҳаракат қилди. Поспеловнинг гувоҳлик беришича, Юнусхўжа Хўжанд ҳамда Чуст ҳокимлари билан иттифоқ тузиб, уларни Олимхонга қарши тезлайди.\nОлимхон Чустдаги сепаратик ҳаракат (мустақилликка интилиш)ларни бостириб, Ражаб Девонбеги бошлиқ ўз қўшинларини Хўжандга юборади. Вазиятдан фойдаланмоқчи бўлган Юнусхўжа 1800 йилнинг кузида Қўқонга қарши юриш бошлайди. Сирдарё бўйидаги Ғурумсарой яқинидаги тўқнашувда Южусхўжа катта талофатга учраб бир гуруҳ яқинлари билан Тошкентга қайтади, Олимхон қўшини эса Қурама районидаги қишлоқлардан ўлжалар олиб, Қўқонга йўл олади.\nТошкент тарихига оид муҳим манба ҳисобланган «Тарихи жадидайи Тошканд» асарининг муаллифи Муҳаммад Солиҳ Қорахўжа ўғлининг ёзишича, Юнусхўжа мағлубиятга учраган ҳарбий юришларидан сўнг сил касалига мубтало бўлган, орадан кўп ўтмай вафот этган. Шундан сўнг ҳокимлик тахтига унинг катта ўғли Султонхўжа кўтарилди. Юнусхўжа вафотини эшитган Олимхон укаси Умархон бошчилигида Тошкентга қўшин юборади. Улар тўғридан-тўғри ҳужум қилмасдан шаҳар атрофидаги қишлоқларни талаш ва экин майдонларини поймол қилишга киришади.\nИкки ўртадаги уруш ҳаракатлари узоқ давом этиб, 1809 йили Тошкент Олимхон томонидан бўйсундирилиб, Қўқон ҳонлигига қўшиб олинади.\nТошкентнинг чорак асрлик (1784—1809) сиёсий мустақиллик даври шу тариқа ниҳояланади ва у то Россияга қўшиб олингунга қадар Қўқон хонлигига қарам бўлди.\nТошкент вилоятида ўрнатилган тинчлик, осойишталик, энг муҳими, қўлга киритилган мустақиллик жойларда, хусусан Тошкент шаҳрида ҳунармандчилик, савдо-сотиқ ишларини ривожлантириш имконини берди. Шаҳар ҳокими Юнусхўжа Россия билан турли алоқаларни йўлга қўйиш мақсадида элчилар юборди, савдо муносабатларини ўрнатиш, элчилар айирбошлаш, ҳатто фойдали қазилмаларни аниқлаш, топиш юзасидан мутахассислар сўраб мактуб йўллади.\n1792 йили Юнусхўжа ташаббуси билан олис йўлга чоғланган савдо карвони Тошкент вилояти ҳокимидан Сибирь маҳаллий ҳокимияти номига хат олиб борди. Хатда жумладан, шундай сўзлар бор эди:\n• Баъдуҳу яхши хотирларга пўшида бўлмасунким тамоми алошу Улуғ Жуз ва Тошкент вилояти бизга қарадилар. Бир бош ва бир тан бўлиб, дўстга дўст, душманга душман бўлиб бир оғиздан сўз чиқариб, бир ёқадан бош чиқардилар. Эмди шу яхши вақтда хату муҳр қилиб Муҳаммадхўжа бирла Азизхўжани карвон боши қилиб топган савдогарларимизни қўшиб юбордик. Худои таоло хоҳлаб эсон-омон етиб бизни эсон-омонлигимизни айтсалар чин билиб сиз ҳам топғон савдогарларни бизнинг вилоятга юборинг. Худои таоло хоҳласа отаси тегса ўғлига киши тегмас, ўғли қилса отасига тегмаслар. Орада баримтой баҳам егандур, Сиз ҳам орада бир-бировга бежо тегмагудек сўз қилиб савдогарларни дилжам қилинг.\nУмуман, Юнусхўжа ҳокимлиги даврида мустақил хаёт кечирган Тошкентда фақат шаҳар хўжалиги, ички ва ташқи савдо ривожланибгина қолмай, Россия билан иқтисодий, сиёсий ва маданий алоқаларни янада жонлантириш борасида кўпгина ишлар қилиндики, улар ҳақида алоҳида сўз юритиш мумкин.\nTags Rossiya Toshkent Бешёғоч Кўкча Олимхон Санчиқили Сара Себзор даҳа Сергели Султонхўжа Усун Хонхўжа Чуст Шайхонтоҳур Юнусхўжа Қўқон\nPrevious Шош ҳаттотлари. Муҳаммад Юнус Котиб\nNext Тарихи жаҳоннамойи (2-қисм)\nНОРМУҲАММАД ҚУШБЕГИ – Қўқон хонлигининг Тошкентдаги ноиби (1847–1852, 1863–64), қипчоқлардан. Қурама ҳокими (1846–47). Хонликдаги юқори …


Британлар 2080 от кучига эга супергибрид ишлаб чиқаради » Скачать музыку бесплатно новинки музыки 2016-2017\nБританлар 2080 от кучига эга супергибрид ишлаб чиқаради\nКомментариев: 0 Просмотров: 431 Дата: 22-02-2016, 12:21 Британиянинг Arash Cars компанияси 2080 от кучига эга AF110 Hybrid суперкарини намойиш қилди. Унинг оммавий тақдимоти эса март ойида Женева автосалонида бўлиб ўтади. Суперкар узунлиги 4645 миллиметр, кенглиги – 2001 миллиметр, баландлиги эса – 1165 миллиметрга тенг. Ғилдираклар базасининг ҳажми 2730 миллиметрдан иборат бўлади. Суперкар 13 моддадан таркиб топган карбон ва арамидли ўта енгил шасси, алюмин ва композит материаллардан тайёрланган сэндвич-панел билан таъминланади. Купе махсус гиравлик тизим билан жиҳозланиши натижасида унинг клиренси (автомобиль остики қисми билан йўл қопламаси ўртасидаги масофа) 150 миллиметрга камайиши ёки кўпайиши мумкин. Шунингдек, электр-гидравликли ўтказгич билан ишловчи эшикларни имо-ишора ёрдамида очиш ва ёпиш мумкин. AF110 Hybrid General Motors компаниясининг 6,2 литрли V8 компрессорли мотори билан қуролланиб, 900 от кучи ва 1200 Нм бураш лаҳзасига эга бўлди. Қувват қурилмаси таркибидан ҳар бири 295 от кучига эса электр двигатель ва литий-ионли аккумулятор жамланмаси ҳам ўрин олди. Шундай қилиб, моторларнинг умумий қуввати 2080 от кучи ва 2280 Нм бураш лаҳзасига тенг бўлди. Ҳар бир электромотор алоҳида икки диапазонли трансмиссия – тезлик узатмалар қутиси билан жуфтликда ишлайди. Arash AF110 Hybrid юз километр-соат тезликка чиқиш учун уч сониядан камроқ вақт сарфлайди. 200 ва 300 километр-соат тезликка эришиш учун эса мос равишда саккиз ва 27 сония вақтни талаб қилади. Суперкарнинг энг юқори тезлиги соатига 325 километрни ташкил этади. Мусобақа ва йўл учун мўлжалланган талқинларининг нархни мос равишда 1,2 ва 1,1 миллион фунт стерлингдан (1,72 ва 1,57 миллион доллар) иборат. Шу билан биргаликда, суперкарнинг 550 от кучига эга V8 мотор билан таъминланган арзонроқ талқини 350 минг фунт (500 минг доллар)дан сотувга чиқарилади. Arash AF110 асл суперкари 2006 йилда Лондон моторшоусида намойишга қўйилган эди. Аммо Chevrolet Corvette Z06`нинг 550 от кучига эга мотори ўрнатилган машина туркум равишда ишлаб чиқарилмади. - деб хабар бермоқда Carzone.uz нашри.


Мактабдаги қабулни пулли қилиш Конституцияга зидми? » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Мактабдаги қабулни пулли қилиш Конституцияга зидми?\n20-06-2019 11:10 1 593 Рейтинг1 Чоп этиш\nКуни кеча Ўзбекистон Президенти Администрацияси ҳузуридаги Ахборот ва оммавий коммуникациялар агентлигида Халқ таълими вазири Шерзод Шерматов иштирокида матбуот анжумани ўтказилди.\n"Микроҳудуд кесимида яқин-атрофдаги мактабга бориш имконияти йўқолган болаларнинг ҳуқуқлари айнан шу масала юзасидан поймол этилиши айтилди. "-Бизнинг микрохудудимизга карашли мактаб уйимиздан 2,5 остановка узокликда бунинг устига йул буйида. фарзандларимиз мактабга бориш учун йул юзидан бориши керак + бир неча кучаларни кесиб утиши керак. уйимиздан 0,5 остановка узокликда махалла ичида мактаб бор лекин бу уже бошка микроучасткага карашли. катта фарзандим хам шу мактабга 2- синфга боради мен. демак фарзандларимни бошка бошка мактабга беришим керак ва икки мактаб орасида сарсон булиб юришим керак эканде Куп микроучасткалар чегаралари нотугри белгиланган ахоли учун фарзандларимиз учун нокулай жойлашган. шу сабабли куп ота оналар фарзандини 1-синфга уйига якин мактабни танлашга харакат килади ва албатта бехатар... юкорида этилган йул юзида жойлашган мактабимизда утган йиллар жуда куп йул транспорт ходисалари юз берган...


Кун фотоси: Арктикада бир ой сузган эшкакчи қўллари\n21:31 / 01.09.2017\nАкадемик эшкак эшиш бўйича икки карра Олимпия чемпиони, британиялик спортчи Алекс Грегори Шимолий муз океани бўйлаб экспедицияда қатнашди. У бир ой давомида эшкак эшишдан кейин қўллари қандай аҳволга келиб қолганини кўрсатди.\nГрегори Instagram’даги саҳифасида қўллари суратини жойлаштирган.\nФото: Instagram / @alexgregorygb\n«Нам қўлқоп ичида узоқ вақт бўлган қўлларим сурати. Мозолиндан (қадоқ дори) муаммо йўқ эди, аммо океаннинг шўр сувини кўрсатди. Бу ажойиб тажриба», — дея ёзган Грегори.\nГрегори шу йилнинг 20 июлида Шимолий Муз океани бўйлаб The Polar Row экспедициясида иштирокини бошланган эди. 6 кишилик жамоа 7 августдан 19 августга қадар бўлган вақт давомида Шимолий Муз океани ҳудудида бўлган.\nЭкспедициячилар Норвегиядан шимолга, Шпицбергендаги Лонгйир аҳоли яшаш пунктига қадар эшкакли қайиқда сузиб борган, сўнг тахминан шунча масофани жанубга, Исландия томон сузган.\nЭкспедиция 1,5 ой давом этиб, жамоа Исландиягача сузиб бориши керак эди. Аммо 19 август куни улар Норвегиядаги ороллардан бирида тўхтади, жамоа аъзолари ўзини ёмон ҳис қилгани туфайли сафар муддатидан олдин якунланди.\nАлекс Грегори эшкакчи


Аёллар ичкиликбозлик бўйича эркакларга етиб олишди | Бир пиёла чой\n← Ўзбекистонда янги телеканал иш бошлайди\nАктёр Дилшодбек Каттабеков мухлисларини қўрқитиб юборди →\nАёллар ичкиликбозлик бўйича эркакларга етиб олишди\nФото: Doug McSchooler / AP\nАёллар истеъмол қилинувчи алкоголь миқдори бўйича эркакларга деярли етиб олди. Буни Австралия ва АҚШлик олимлар гуруҳи аниқлади. Уларнинг мақоласи British Medical Journal журналида чоп этилган.\nОлимлар 1980 йилдан 2014 йилгача чоп этилган юзлаб халқаро тадқиқотлардан 68 тасининг натижаларини таҳлилдан ўтказди. Барча илмий ишларда эркаклар ва аёллар томонидан алкоголни ҳудудий ёки миллий миқёсда (Шимолий Америкада, Европада ва Океанияда) истеъмол қилиш ҳажми аниқланган. Маълумотлар 1948 йилдан бошлаб йиғилган бўлиб, унда таҳлил этилган кишиларнинг умумий сони тўрт миллион нафарни ташкил қилди. Тадқиқотларда қатнашган барча инсонлар ёш бўйича турли гуруҳларга ажратилди.\nУчта асосий мезон баҳоланди: кучли спиртли ичимликларни истеъмол қилиш миқдори, уларга боғланиб қолиш даражаси ва бу билан боғлиқ бўлган зарар ҳажми.\nМаълум бўлишича, жинслар ўртасида учта мезондан ҳар биридаги тафовут аста-секин қисқарган. Шу тариқа, 1891 ва 1910 йиллар оралиғида туғилган эркаклар, ўша ёш гуруҳидаги аёлларга қараганда икки маротаба кўпроқ ичишган. Бироқ, 1991-2000 йилларда таваллуд топганлар ушбу кўрсатгичлар бўйича деярли тенглашиб олди.\nОлимларнинг фикрича, уларнинг натижалари алкоголга қарамликни олдини олиш ва даволаш бўйича янги дастурларни ишлаб чиқишда ёрдам беради.


17 Сентябрь 12:19\nNUR-SULTAN. Kazinform – Қозоғистонда маҳаллий ишлаб чиқарувчиларни қўллаб-қувватлаш механизмлари такомиллаштирилади. Бу ҳақда Қозоғистон Президенти Қасим-Жомарт Тоқаевнинг онлайн тарзда ўтказилаётган Қозоғистон машинасозлари VIII форуми иштирокчиларига табрик хатида маълум қилинди.\nДавлат раҳбари Алмати шаҳрига иш сафари билан келди ҚР Президенти БМТ Бош Ассамблеясида Марказий Осиёни ривожлантириш масаласини кўтарди ҚР Президенти БМТ Бош ассамблеясининг умумий дебатларида нутқ сўзлайди\nМактубни Қозоғистон машинасозлари уюшмаси бошқаруви раиси Меирам Пшембаев ўқиди, деб хабар беради Kazinform мухбири.\n«Ҳурматли форум иштирокчилари! Сизларни Қозоғистон машинасозларининг VIII форуми очилиши билан табриклайман. Форум ҳукумат ва бизнес ўртасидаги тизимли мулоқотлар, муҳандислик соҳасидаги долзарб муаммоларни ҳал қилиш майдонига айланди.\nБу йил аксарият тадбирлар онлайн тарзда ўтказилмоқда. Ушбу форум ҳам онлайн ўтказилади ва унинг доирасида І Халқаро машинасозлик ва металлга ишлов бериш онлайн-кўргазмаси очилди. Пандемия билан боғлиқ бўлган қийин иқтисодий даврга қарамай, маҳаллий муҳандислик бу йил 14%лик яхши ўсишни кўрсатди. Ушбу кўрсаткич бўйича машинасозлик мамлакатнинг барча ишлаб чиқариш соҳасида етакчи ўринни эгаллайди. Менинг Мурожаатимда диверсификацияланган, технологик жиҳатдан ривожланган иқтисодиётни яратиш, қайта ишлаш саноатида ишлаб чиқариш ҳажмини 1,5 баравар ошириш тўғрисида топшириқ берилди», - дейилади Президент табригида.\nҚасим-Жомарт Тоқаевнинг сўзларига кўра, давлат маҳаллий ишлаб чиқарувчиларни қўллаб-қувватлаш механизмларини такомиллаштиради ва саноат сиёсати тўғрисида қонун қабул қилади.\n«Ишончим комилки, янги шароитда Қозоғистон машинасозлик саноати жадал ривожланиш йўлидан боради. Саноат ишлаб чиқаришни кенгайтириш ва экспорт ҳажмини ошириш учун муҳим салоҳиятга эга. Барчангизга самарали меҳнат ва олдингизга қўйилган мақсадларга эришишингизни тилайман!», - деди Президент.


Сервер Жепаров: "Пойтахтда мени қандай кутиб олишаркин?" / CHAMPIONAT.asia\n16:33Хажиме Мориясу: "Ўйиндан олдин ҳам айтгандим, Ўзбекистон жисмоний томондан кучли жамоа" 17 16:29“Бухоро” бугун яна Тошкентда йиғилди 1 16:24Равшан Ҳайдаров: "Бу ғалабани кеча ҳалок бўлган юртдошларимизнинг оила аъзоларига бағишлаймиз" 27 16:20"Рубин" - "Локомотив". Учрашувни тўғридан-тўғри томоша қилинг (ВИДЕО) 9 16:10Блан ПСЖ - "Реал" учрашуви ҳақида: "Пуллар футбол ўйнай олмайди" 28 16:07Футзал. Жиззах вилоят чемпионатида 6-тур бўлиб ўтди 0 15:56"Машъал" бир кунда икки футболчи билан шартнома тузди, улардан бири легионер 5 15:47ФОТОГАЛЕРЕЯ. Япония U-23 - Ўзбекистон U-23 - 0:4 12 15:41ЎФФ президенти Ўзбекистон ОТЖ футболчиларига ташаккурнома йўллади 38 15:40"Манчестер Сити" ярим ҳимоячиси клуб билан янги шартнома тузди 2 15:32Япония U-23 - Ўзбекистон U-23 - 0:4. Мана сенга олам-олам гол, этагинга сиққанича ол ВИДЕО 31 15:22Расман: "Барселона" яна бир ўйинчиси билан шартномани узайтирди, товон пули ярим миллиард евро 12 15:21"Бавария" ёзда ўз сафига футболчи қўшиб олиши аниқ бўлди 2 15:21Япония U-23 - Ўзбекистон U-23 - 0:4. Футболчиларга қўйилган баллар 48 15:12Жасурбек Яхшибоев: "Гол уришимни кутмагандим" 39\nСервер Жепаров: "Пойтахтда мени қандай кутиб олишаркин?"\n03 май 13:15\nҲозиргина Жанубий Корея К-лигасининг 11-тури доирасидаги бир нечта учрашув якунланди.\nТерма жамоамиз сардори Сервер Жепаров тўп тепаётган “Сеонгнам” клуби ўз майдонида чемпионат пешқадами “Поханг Стилерс”ни қабул қилиб, 3:1 ҳисобида ғалаба қозонди.\nҚувонарлиси, ўйиндаги ҳисобни айнан ҳамюртимиз очди. Сервер 17-дақиқада меҳмонлар дарвозаси томон белгиланган пенальтини голга айлантирди. Жепаров бугунги учрашувда тўлиқ майдонда ҳаракат қилди. Аввалги бош мураббий Парк Жонг Хван клубдан ҳайдалганидан сўнг терма жамоамиз сардорининг бағрига шамол теккан кўринади.\n11-турдан кейин “Сеонгнам” 12 очко билан мусобақа жадвалининг 7-поғонасида бормоқда. Сеонгнамликлар 12-тур учрашувини 11 май куни сафарда “Сеул”га қарши ўтказишади. Демак, Жепаров ўзининг собиқ жамоасига қарши майдонга тушиши мумкин.\nДарвоқе, 11-турнинг ҳозиргина якунига етган икки учрашувида кучли учликда бораётган жамоалар қимматли очколардан маҳрум бўлишди. Иккинчи поғонани эгаллаб турган “Чонбук Моторс” меҳмонда “Сувон Блуингз” клубига 0:1 хисобида имкониятни бой берди. Учинчи ўринни эгаллаб турган “Жеджу Юнайтед” эса “Улсан Хюндай” майдонидан дуранг (1:1) билан қайтди.\nЎйин якунланганидан сўнг Сервер сайтимизга блиц интервью берди:\n“Бугунги учрашувда гол киритганим яхши бўлди. Бу кейинги ўйинларда ўзимга бўлган ишончни янада оширади. Шунингдек, бош мураббийга ҳам бугунги ўйинда менга ишонч билдиргани учун миннатдорчилик билдираман. Ўйлайманки, мавсумнинг қолган қисми мен ва жамоам учун муваффақиятли давом этади.\nКейинги турда “Сеул” меҳмони бўламиз. Шахсан мен бу учрашувни орзиқиб кутяпман. Чунки, айнан шу жамоа таркибида Корея чемпиони бўлганман. Қизиқ, пойтахтда мени қандай кутиб олишаркин?”, - деди Жепаров.


Адабиёт йўналиши бўйича Нобель мукофоти полшалик Ольга Токарчук ҳамда австриялик Петер Хандкега насиб этди - Daryo\nМаданият, Илм-фан, Колумнистлар\n17:28, 10.10.2019 57900\n10 октябрь, пайшанба куни Нобель ҳафталигининг тўртинчи кунида швед академияси аъзоларидан иборат мукофот қўмитаси адабиёт соҳасидаги лауреатларни эълон қилди.\nЁдингизда бўлса, қўмита вакиллари орасидаги ихтилоф туфайли 2018 йилда адабиёт бўйича мукофот эгаси аниқланмай қолган эди. Шу сабабли Стокгольмда бугун бирваракайига иккита Нобелчи номи янгради. Улардан биринчиси 2018 йил ҳисобидан «Чегараларни кесиб ўтиш жараёнини ҳаёт шаклларидан бири сифатида энциклопедик иштиёқ билан ёритилганлиги учун» таърифи билан полшалик адиба Ольга Токарчук бўлса, иккинчиси жорий йил ҳисобидан «Лингвистик ихтирочилик ила инсон борлиғининг чегаралари ва ўзига хосликларини тадқиқ қилгани учун» таърифи билан австриялик ёзувчи Петер Хандкедир.\nОльга Токарчук 1962 йилда Сулехов шаҳрида туғилган, ҳозирда Врославда истиқомат қилади. Ўқитувчилар оиласида туғилиб ўсган. Отаси мактабда кутубхоначи бўлган. Айнан отаси ишлаган кутубхонада у имкони ва вақти етган даражада барча китобларни мутолаа қилиб чиққан ва шу жойда унинг адабиётга бўлган иштиёқи шаклланган. Варшава университетида психология бўйича таълим олгач, илк бора 1993 йилда фантаст-ёзувчи сифатида адабиёт майдонида дебют қилган. Унинг илк асари «Китоб — одамларнинг саёҳати» деб номланган. Адибани машҳур қилган асар эса 1996 йилда нашрдан чиққан бўлиб, «Ибтидоий замон ва бошқа пайтлар» (Prawiyek i inne czasy) деб номланган. Роман жуда юксак бадиий тасвирий маҳорат билан ёзилган бўлиб, унда 1989 йилдан кейинги янги даврдаги Польша халқи ҳаёти жуда ажойиб ёритилган.\nТокарчукнинг ҳозирда энг машҳур асари «Иаков китоблари» деб номланган тарихий роман бўлиб, 2014 йилда катта шов-шув билан Шарқий Европада қўлма-қўл бўлиб ўқилган.\nАвстриялик ёзувчи Петер Хандке 1942 йилда Австриянинг жанубида жойлашган Гриффен қишлоғида туғилган. 1961 йилда Грац университетига ҳуқуқшунослик йўналиши бўйича ўқишга кирган. Бироқ ўқишни якунига етказмай, университетни ташлаган. Унинг илк асари 1966 йилда нашрдан чиққан «Diye Hornissen» номли роман бўлган. Кейинчалик 1969 йилда унинг «Publikumsbeschimpfung» (Аудиториянинг ҳақоратланиши) номли асари ҳатто саҳналаштирилган. Хандке Иккинчи жаҳон урушидан кейинги давр Европа адабиётида энг кўзга кўринган арбоблардан саналади. Ўтган эллик йилга яқин муддатда унинг жуда кўп жанрларни қамраб олувчи асарлари бутун Европа адабиётига кучли таъсир кўрсатган. Хандке библиографиясида драматик асарлар ҳам, романлар ва тарихий йўналишдаги асарлар ҳам бор. Унинг эсселари ва сценарийлари ҳам ўз мамлакатида жуда машҳур бўлган.\n17:55, 16.03.2020 153341\n12:24, 07.04.2020 145176\n13:00, 03.04.2020 116580\n18:02 Бугун 729\n17:52 Бугун 1836\n17:47 Бугун 3501\n17:32 Бугун 8951\n23:18, 24.05.2020 135650\n15:36, 24.05.2020 125968


Юртимизда кечадан мобил қурилмаларни ҳисобга олиш тизими жорий этилди. Хўш, бундан абонентларга нима фойда? | Azon.uz - Ахборот-таҳлилий портал\nЮртимизда кечадан мобил қурилмаларни ҳисобга олиш тизими жорий этилди. Хўш, бундан абонентларга нима фойда?\n11:30 02.04.2019 2664\nЎз навбатида, Вазирлик 2019 йил мобайнида Ўзбекистон мобил алоқа абонентлари учун ноқулайлик туғилишининг олдини олиш ва аҳоли хабардорлигини ошириш мақсадида кенг тушунтириш ишларини йўлга қўяди, дея ёзади xs.uz сайти.\nЎзбекистон телефон Махсус Долзарб


Абдулла Орипов ҳақидаги изоҳ ва унга ёзилган шарҳ… | ДУНЁ ЎЗБЕКЛАРИ | Mobile Version\n03/26/2016 Ismat Khushev Адабиёт\n“Дунё ўзбеклари”да”Алишер Навоийдан кейинги буюк ўзбек шоири Абдулла Орипов юбилейи” номли рукнда эълон қилинган 6-мақолага келган шарҳ:\nЭнди Абдуллажон нолимаса ҳам бўлади. Даврини суриб, бекаму кўст яшади. Шунча уй жой, ўз вақтида ҳурмат эҳтиром, нимани хохласа қилди. Бир шоирга ҳурмат шунча бўлади-да.\nБечора Рауф Парфи кун кўрмай ўлиб кетди. Ҳақиқий шоир у бўлган.\nЯхшиям инсоф диёнатли Хуршид Даврон, Исмат Хушев ва Алишер Назарлар бор экан бу дунёда йўғасам, Абдуллажон, сизни хеч ким бунчалик химоя килмасди.\nХуршид билан Алишер шеърларингизни пайдар-пай Ўзбекистонда чиқариб туришибди.\nИсмат Хушев эса “Дунё ўзбеклари” орқали бутун дунёга Сизнинг борлигингизни ва ижод қилаётганингизни билдириб турибди.\nУларга минг раҳмат денг. Ҳолбуки уларни ҳам ранжитгансиз вақтида.\nСизга яна нима қилишимиз керак. Ўз тилингиз билан айтганда: “Ленин бобо қабридан туриб, Сизга таъзим қилиши керакми? Яна нима истайсиз, айтинг.\nОзодлик билан хам Исмат Хушев олишди, АҚШда касалхонада ётганингизда хам Исмат Хушев олдингизга бориб худди Москвадаги каби ҳолингиздан хабар олиб, ёнингизда турди.\n“Дунё ўзбеклари” орқали бутун ер юзига сиздек арзанда ўзбек шоири борлигини эълон қилди.\nСиз аслида хамманинг дилини оғритгансиз, Абдуллажон. Каримовни хам хафа қигансиз, бўмаса сизга қанча яхшилик килди Президент. Қаҳрамон бўлдингиз, давлат мадҳини сиз ёздингиз. Эркин Воҳидов хам ёзиши мумкин эди. Омон Матжон ҳам ёзиши мумкин эди. Қолаверса, ўзимиз ҳам ёзсак, эплардик.\nСиз хатто Исматбекни хам Халимахонга айтиб, “Саодат”даги ишидан қувгансиз. У барибир мард экан. Шу аламларни унутиб, яна сизни ёнингизда турибди.\nХамма хам Исмат Хушев булолмайди. Ҳамма ҳам Хуршид Даврон бўлолмайди.\nМана 75 га кирганингизда буни ўзиз хам куриб билиб турибсиз.\nБирорта расмий нашр ё ТВ, радио сизни эсламади. Бу давлатнинг, хукуматнинг сиздан кўнгли қолгани аломати бу.\nЭсингиздами, уюшмага раис бўлган даврингизда қабулингизга кириб, ёрдам сўраганимда, милицияга қўнғироқ қилиб: “Олдимда бир безори ёзувчи ўтирибди, шуни олиб кетинглар!” деб шантаж қилгандингиз.\nБилмадим мен жуда хурмат қиладиган талантли журналист Исмат Хушев бу шарҳимни чиқармаса ҳам керак. Лекин барибир ёзгим келди – шу гапларни ёздим, Абдуллажон, мендан хафа бўлманг, ука.\nАдабиётшунос олима Гулбаҳор Саидғаниеванинг “Қайтар дунё” деган шарҳини ўқиб ёздим бу гапларни.\nМен хам кўп қатори ресторандаги ошингизга бордим, Абдуллажон.\nХалиям хукумат Муҳаммад Алини сизнинг тўйингизга бош қилиб юборибди, шунга ҳам раҳмат денг, ука. Бизга улар шуни ҳам раво кўришмади.\nИсматбек, сиз учун ёқимсиз гапларни ёзиб, дилингизни оғритган бўлсам, узр сўрайман.\n2016/03/26 at 04:03\nАлбатта, бу шарҳни чиқармаслик керак эди, аслида.\nБуюк ўзбек шоирининг 75 йиллик тўйи шукуҳи Ўзбекистон бўйлаб кезар экан, бундай гина кудуратларга ўрин бўлмаслиги керак эди, аслида.\nЛекин, демократик жамият матбуоти тамойилларидан келиб чиқиб, қолаверса, ҳар кимнинг ўз фикрини айтиш ҳуқуқи борлигига амал қилиб, уни эълон қилиш учун ўзимизда масъулият ҳиссини туйдик.\nЭнди бевосита, изоҳ ёзган ижодкор акамизнинг фикрларига келсак.\nБу дунёда – “Беайб – парвардигор!” ёки “Яратган Эгамгина – мутлақ бегуноҳдир!” деган гап-сўзлар бор. Биз эса – ғофил ва гуноҳкор бандалармиз.\nЖумладан, Абдулла ака ҳам ўз умр йўлларида хато ва камчиликларга йўл қўйган бўлиши мумкин, албатта.\nЛекин миллатнинг улуғ бир ижодкори, агар таъбир жойиз бўлса – Алишер Навоийдан кейинги буюк бир шоири муборак 75 ёшга тўлган экан, унга нисбатан бўлган барча гина кудуратларни унутиб, бағримизни кенгроқ қилиб, уни чин дилдан қутласак, муборакбод этсак, яхши эмасми?\nҚолаверса, Абдулла Орипов – буюк истеъдод соҳиби. Шунинг учун ҳам у кишининг барча эркаликларини Президент ҳам, Давлат ва Ҳукумат ҳам кўтариши керак, аслида.\nШу маънода Ўзбекистон Қаҳрамони Абдулла Ориповнинг 75 йиллик юбилейи Ўзбекистон миқёсида кенг нишонланиши, расмий матбуот ва ойнаи жаҳон орқали етарлича тарғиб қилиниши керак эди.\nЛекин афсуски, бундай бўлмади.\nҲали шундай бўладиган яхши ва ёруғ, янги ва мунаввар кунлар келади, албатта.\nШоирнинг 80 йиллик юбилейи бутун Ўзбекистон бўйлаб катта тантана ва тўю-томошолар билан нишонланишига менда заррача ҳам шубҳа йўқ.\nФақат у кунларга етганлар бор, етмаганлар бор. Масаланинг шу томони мени қийнайди…\nАдолат билан айтганда, бизда таниқли ижодкорларнинг юбилейи, аслида, “круглая дата” да нишонланади.\nМасалан, Абдулла аканинг 50, 60 ва 70 йиллик юбилейлари катта тантана билан ўтганини, мамлакат бўйлаб кенг нишонланганини ҳаммамиз яхши биламиз.\nПрезидентнинг, ўз вақтида, Абдулла Орипов шахси ва ижодига бўлган хамхўрлиги ва эътиборини эса ҳеч ким инкор этаётгани йўқ. Биз шу меҳр ва мурувватнинг доим бўлишини истаймиз, холос…\nҲаёт барибир давом этаверади.\nУстозимиз Абдулла Ориповга эса метин ирода, мастаҳкам соғлиқ ва узоқ умр тилаб қоламиз!\nСиз саксондан ошиб, тўқсон билан тўқнашишингиз, қолаверса, юз билан ҳам юзлашишингиз шарт. Биз айтган юбилейларни қойилмақом қилиб ўтказиш учун ҳам Сиз шу ана шу улуғ ва муборак умр довонларига эсон омон етиб боршингиз керак!\nБу Сизга – пешонамизга битган ўзбек адабиётининг ёруғ ва мунаввар юлдузига – бутун дунё ўзбекларининг юбилей накази бўлиб қолишини истардик.\nБахтимизга, халқимиз ва адабиётимиз бахтига доим соғ ва омон бўлинг, Абдулла ака!\nСизга чексиз меҳр ва муҳаббат билан,\n26 март, 2016 йил,


«Зулфиячиларнинг гапиришига, ҳозиргиларнинг Кобальтга эга чиқиш услубига қараб, маддоҳлик хасталик эканига амин бўлдим» | Azon.uz - Ахборот-таҳлилий портал\n«Зулфиячиларнинг гапиришига, ҳозиргиларнинг Кобальтга эга чиқиш услубига қараб, маддоҳлик хасталик эканига амин бўлдим»\n1343 17:00 12.07.2019\nЎтган йиллардаги зулфиячи қизларнинг гапиришига, ҳозиргиларнинг Кобальтга эга чиқиш услубига қараб туриб, маддоҳлик* хасталик эканига яна бир бор амин бўлдим. Бунинг далили сифатида унинг йиллар оша ирсдан ирсга ўтиб келаётганини, унга қарши кампания кучайса ҳам, иллат сифатида тугатиб бўлмаётганини ва айниқса бу хасталик жамият танасини оғир хасталик каби фалажлаётганини кўрсатиш мумкин.\nИмом Муслим ривоят қилган ҳадиси шарифда шундай дейилади:\n“Агар маддоҳларни кўрсангиз, юзларига тупроқ сочинг!“\nТупроқ сочишнинг маъносини уламолар, улар умидвор бўлган нарсаларидан маҳрум қилинг, дея таъвил этишган. Имом Нававий ҳадиснинг зоҳирини тутиб, ҳақиқатда ҳам маддоҳларнинг юзига тупроқ сочиш керак, дейдилар.\nНима бўлганда ҳам бу ҳадисдан, жамиятда маддоҳлик касалига чалинганларни таҳқирлаш ва мақсадларидан ноумид қилиб қўйиш кераклиги тушунилади.\nДемак, вабо каби ёйилган бу касалликнинг давоси айнан шу.\n* Маддоҳлик - Абу Сулаймон Хаттоб роҳимаҳуллоҳнинг айтишларига кўра, одамларни мақташни, кўкларга кўтаришни ўзига одат қилиб олган кишилардир. Улар шу йўл билан тирикчилик қилишади. Оқибатда мақталган кишининг манмансираши, обрўсизланиши ёки алданиб қолиши каби фитнасига сабаб бўлишади.\n1199 19:00 07.02.2019\nМаддоҳлар йўқолар, маддоҳлик тугaмайди!\n2889 16:00 23.12.2018\nТожикистонлик шоир Имомали Раҳмонни Исо алайҳиссаломга ўхшатди\n3858 08:00 07.06.2018